qundao/data-zh-poetry huggingface dataset:
定风波 其一 私感
作者：王庭
朝代：明
体裁：词

园葵鲁女忧常多。庭中搏鼠谁能歌。上策治安偏痛哭。曾读。况当丧乱几经过。闻说诸方频战斗。眉皱。雀罗鼠掘定非讹。荆棘还生篱壁破。难度。苕华其奈有生何。
定风波 其二 私感
作者：王庭
朝代：明
体裁：词

兵来得似贼来无。逃亡满道皆名都。西楚东瓯几千里。如许。惊心滋蔓谁能图。况是频年交水旱。天变。又将疫厉到三吴。云有孑遗应不信。须问。苍生何日命还苏。
宴清都·桐乡贤令徐一翁去思
作者：王庭
朝代：明
体裁：词

此地仁君独。谈异迹、远传邻境偏熟。全消狱讼，微求赋敛，忽移风俗。人言此老无欲。抚凋敝、心常痛苦。早自分、纵盗非长，何辞谢宠膺辱。萧然步出官斋，姑安旅舍，谁给饘粥。行则尚难，留须何事，久成闲局。斯民不解寒燠。当攘乱、偏他慑伏。矢去思、万里弘图，千秋景福。
对月
作者：王庭
朝代：明
体裁：五言绝句

光阴自徘徊，迢遥与愁接。照见西林秋，疏疏落寒叶。
小重山·立春
作者：王庭
朝代：明
体裁：词

万户城中帖采匀。飞云三素影、报康辰。辛盘柏酒展华裀。青旗动，箫鼓赛芒神。官鬓插花新。前驱歌且舞、引朱轮。骈喧踏暖一街尘。城门晚，醉饱看归人。
嵇山寒眺同陈卧子
作者：王庭
朝代：明
体裁：五言律诗

孤城萦若带，乱水织如烟。晴雪千家碎，穷溪一树悬。荒荒纷野艇，每每净原田。不见巢林鸟，归飞何处边。
巫山一段云
作者：王庭
朝代：明
体裁：词

偶入巫阳梦，令人叹色荒。玉环飞燕几兴亡。此话感还长。云雨常朝暮，神工信渺茫。清溪山木俨新妆。祠庙又何方。
巫山一段云·本意
作者：王庭
朝代：明
体裁：词

千载风流事，惟应宋玉知。往来朝暮几相思。惭却梦无时。易得幽期许，难为才子欺。安排云雨待新词。何事竟无诗。
庆春宫·寿李嵩岑抚台六十
作者：王庭
朝代：明
体裁：词

气爽山头，波恬海外，旗门日丽风清。萧鼓西湖，春台乐偏群生。凭将静理行仁术，无建威、已自销萌。本儒修，观黄老效，坐奏升平。弘猷道济，东南被荷，承天作柱，镇地为城。万姓欢心，佳辰景运来并。麟图鹤驾非殊事，但经纶、到处都成。陟三公，更六甲千周，莫计仙龄。
庆春宫·忆并州
作者：王庭
朝代：明
体裁：词

关险东封，河长西堑，太原王气全收。峻岭平城，通衢连帐，部中十万貔貅。紫薇行省，惟钱谷、从容坐筹。时平官暇，屡燕西园，同啸南楼。词人赋客寻游。歌黍空宫，哀雁荒丘。瑶管华堂，金鞍香陌，若教憔悴惊秋。拂衣归计，揽白发、应知便休。久耽岑寂，一梦无端，却忆并州。
应天长·寿孙南龄封君
作者：王庭
朝代：明
体裁：词

云璈声乍噭。报产地灵芝，贡海仙枣。鹤舞鸾鸣，共祝康辰难老。森森兰玉绕。问金玉、可贻经好。稽古力、荷有奇英，占丝纶早。羡乘时年少。果谄教无讥，清传能绍。人世勋名，屐齿闲中成了。乔松宁见小。看青鬓、期颐知兆。数甲子、几度如今，福永天保。
应天长·感旧
作者：王庭
朝代：明
体裁：词

重门锁后，乱草丛生，秋裳暗老无色。壁粉砌苔，零落窗纱半虫食。人重过，浑似客。谁伴我、一身岑寂。怅怀旧、十载衾裯，馀香狼藉。有病记相扶，影隔鸳帏，空床背灯泣。丰柳垂条，惭愧欢情不终席。魂何逝，归不得。问遗挂、蛛丝成织。正寻梦、唤醒幽愁，鸣蛩声急。
庭从
作者：王庭
朝代：明
体裁：古风

王师何桓桓，控弦十万馀。鼓角鸣其前，大纛当中居。辎车拥后来，弩戟夹道趋。鍪甲耀黄金，其间错明珠。下有红韎韐，上有青锦褕。一伍自成行，十伍自成旗。旗绣尽龙文，马饰仍金羁。宝刀百万装，碎花杂璠玙。延邪逾百里，照耀满三衢。壶浆远方民，叹颂神武殊。仲春渐三月，气暖雨泽滋。室家愿获民，耕稼将及时。过师衽席上，鸡犬初不疑。小邑各万家，大寨多百围。见几蚤自效，乐业得所归。兹来辟土地，实为瘳疮痍。负固谁独夫，守困支一隅。问何恃无恐，不独城与池。前海为波澜，后山为藩篱。其地产卤硝，石硫来番峓。其人习烹炼，造药传交黎。采铁在旁邑，铸冶惟近畿。神炮名西洋，大者为红衣。女墙遍罗列，悬楼凭设施。乘高击我营，向夕守彼陴。果然云梯烂，兼使地隧纡。以此务休息，慎密观机宜。九月暑既徂，十月寒尚微。閒佚久思奋，疾疫先已稀。仲冬大飨士，朔日卜佳期。用大云彼长，何独非我资。谋先事乃备，器具药有司。其时夜月黑，措置人不窥。炮后掘土坑，炮前开木扉。一面陈水罂，两旁团湿茨。西城隔濠口，排列千馀区。千声应一发，霹雳惊电飞。十发催城头，百发崩城基。天地随反覆，日星俱虺颓。连攻积昼夜，先登遂须臾。纵横满流血，漂溺兼浮尸。赫然示天讨，用以彰国威。京观于焉封，巉崖为之碑。成功纪东南，洋溢千春辉。
归自谣·夕望
作者：王庭
朝代：明
体裁：词

添水尺。新见溪边渔艇集。秋风林里蛛丝织。村烟欲歇知将夕。踟躇立。闲门不闭蛩声入。
归自谣·访俞亦伶在董庵
作者：王庭
朝代：明
体裁：词

苔径寂。尼去庵空谁履迹。飘桐风里秋来客。南窗一榻才容膝。留朝夕。相寻多有人如织。
御街行·郊步，用晏小山韵
作者：王庭
朝代：明
体裁：词

东风阵阵吹飞絮。堆满桥头路。缘桥南上几家村，静掩水边蓬户。短墙低见，秋千场畔，尚有开花树。但逐歧途随意去。小暖微零雨。绿阴深处半柔桑，有女携筐来驻。酒旗遥指，春游稀到，犬吠人行处。
忆少年·本意
作者：王庭
朝代：明
体裁：词

韶华岁岁，何曾少我，一分春色。人非少壮也，对残花相惜。叹往日、红颜成久失。齿无多、发当全白。追欢有何处，梦寻他不得。
忆旧游·送蒋丹崖之桂林谒奥师
作者：王庭
朝代：明
体裁：词

若更西行去，道坦茶攸，水陡湘漓。星崖遥指处，有名城节钺，雄镇旌旗。入山要擒豺虎，下海剪鲸鲵。正幕府新开，弄丸技奏，磨楯书驰。相知此欣会，逞慷慨高谈，躩跞英姿。借箸筹樽俎，可七擒占胜，六出争奇。功成谢之长揖，莫待负人时。恐松菊荒芜，山中猿鹤惊怨滋。
忆旧游·送蒋丹崖之豫章访旧
作者：王庭
朝代：明
体裁：词

滕王江畔路，一棹归来，二十馀年。乱离频经过，昨有人传说，民物如前。况伊蠡湖庐嶂，从不改山川。供胜客寻游，惊声钟石，挂影帘泉。寻仙有沙谶，问井柱尘中，坛竹风边。好上西山望，笑劳劳城郭，攘攘刀钱。故友几人何处，五斗竞鸣弦。但樽酒相邀，徐亭下榻聊一眠。
忆旧游·送蒋丹崖之豫章访旧
作者：王庭
朝代：明
体裁：词

滕王江畔路，一棹归来，二十馀年。乱离频经过，昨有人传说，民物如前。况伊蠡湖庐嶂，从不改山川。供胜客寻游，惊声钟石，挂影廉泉。寻仙有沙识，问井柱尘中。坛竹风边。好上西山望，笑劳劳城郭，攘攘刀钱。故友几人何处，五斗竞鸣弦。但樽酒相邀，徐亭下榻聊一眠。
忆汉月·咏明妃
作者：王庭
朝代：明
体裁：词

永闭深宫恩绝。乍见君王轻别。惊风日日走边尘，夜夜回看汉月。恨杀阴山堆雪。一代红颜空歇。琵琶曲里意分明，青冢前头不说。
忆王孙 其一 闻鼠碎书纸声
作者：王庭
朝代：明
体裁：词

三杯酒薄醉难成。短梦春来恰易醒。冷到重衾近五更。悄然惊。鼠语床头碎纸声。
忆王孙 其二 闻鼠碎书纸声
作者：王庭
朝代：明
体裁：词

闻声不寐卧踟蹰。要护贫家架上书。小枕擎来一掷虚。计无如。留饭明朝待饱渠。
忆王孙·月
作者：王庭
朝代：明
体裁：词

华灯银烛晚相催。皎皎当头一镜开。试问婵娟为若来。影徘徊。只恋寒香十树梅。
忆王孙·草
作者：王庭
朝代：明
体裁：词

东风南浦恨如何。远道萋萋千里馀。何似移来君子居。带垂书。生意看他不剪除。
忆馀杭 其一 悼钱柏园
作者：王庭
朝代：明
体裁：词

却忆桐川，坛坫东南文会日，清闻斋里客争先。我昔屡周旋。名高无遇悲时命。典去床书人正病，相寻入户尽蒿菜。我见久心哀。
忆馀杭 其三 悼钱柏园
作者：王庭
朝代：明
体裁：词

却忆松阳，冷席穷山人士少，阑干首蓿不堪尝。官苦复思乡。怜才贤宰新知善。馈粟贷钱情不倦。遣文收拾泪盈襟。遥愧故交心。
忆馀杭 其二 悼钱柏园
作者：王庭
朝代：明
体裁：词

却忆西湖，城里金钱山寺近，迎波楼上日来过。樽酒话愁多。■堂初赴行还止。敝褐寒风君病矣。扁舟雪里别依依。兹后会时稀。
忆馀杭 其四 悼钱柏园
作者：王庭
朝代：明
体裁：词

却忆羁魂，天上修文欣此去，金台滚滚羡何人。生死事谁真。常留耀世诗篇在。瘦岛寒郊名不改。平生好我是新词。高咏冀君知。
念别庾清白生二子
作者：王庭
朝代：明
体裁：五言律诗

离筵无汝在，恻恻意加伤。秋不堪人别，寒将去路长。城楼烟似雨，水夜月为霜。只此乡园地，居然己断肠。
念奴娇·和杨犹龙用原韵
作者：王庭
朝代：明
体裁：词

柳丝长短，那陌上离愁，肯为人系。水底鱼游闲不管，眼见浮萍无蒂。蜂聚排衙，蚁分教阵，造物多儿戏。雨云翻覆，秋毫谁费心计。只看白发红颜，是今非昔，那掩伤春泪。老至流光悲冉冉，浪击唾壶歌骥。叹犬门边，思莼江上，岂不功名遂。身须退否，泽吟何便憔悴。
念奴娇·咏泪
作者：王庭
朝代：明
体裁：词

孤心尽槁，怪两眼难干，盈盈犹在。清镜暗潮生几度，信得愁根如海。影落空床，声沉遥夜，枕上千行载。开箱还验，石榴裙色须改。明是点点成珠，满怀收拾，试倩何人卖。宿睡未消红粉漫，又有新痕相待。细与丝牵，急于弦引，袖掩终无奈。滴他池水，看芙蓉死悉怪。
念奴娇·舟次
作者：王庭
朝代：明
体裁：词

长风载浪，片帆轻许压，离愁千斛。雨歇微寒风堕尽，天远征鸿过目。十里斜阳，孤村落叶，做得秋容足。故人南别，多情留制新曲。可知别后长途，沙尘漫漫，短草从无绿。闻说登临何处好，块垒万山成秃。鲁酒难甘，吴绵欲瘦，梦冷荒原宿。黄昏烛影，对看惟有僮仆。
思帝乡·旅思
作者：王庭
朝代：明
体裁：词

嗟呀。夜来灯又花。检点多般离思，梦归家。待得醒来还惨，暗风吹雨斜。道是行行愁泪，落天涯。
怨王孙·和近修过响山潭，用原韵
作者：王庭
朝代：明
体裁：词

滩险水小。行人惯恼。暝色迷烟，孤舟路渺。前往泊处相安。有山潭。山声十里随呼去。云有墓。响答能无苦。居人旧事，堪数草窃销烽。一年中。
惜双双令·长水道中
作者：王庭
朝代：明
体裁：词

一岁定须来几度。来未久、还须归去。最怪经过处。风风雨雨长塘路。此身常似无家住。嗟老矣、奔波犹故。羡击匏难做。人生只为浮萍误。
惜红衣·荷花
作者：王庭
朝代：明
体裁：词

秋影澄波，晴妆丽日，天然芳质。入夜微抒，亭亭向风立。凭谁假盖，常自倚、田田层碧。偷匿。片月堕光，漏清香踪迹。凉馀雨滴。敛恨匆匆，重衣半寒湿。新房欲吐旧瓣，渐狼藉。蕴有中心良苦，未许无情相惜。可漫劳吴女，举棹唱歌轻摘。
意难忘·悼禾郡丞张石斋
作者：王庭
朝代：明
体裁：词

佐郡声传。怪孤身暖席，半在军前。飞刍驰短马，浮渡结长船。撄矢石，意恬然。穷饿不知怜。菜根中，无难百事，信古人言。平生正志恒坚。在功名所薄，何况刀钱。尝闻清似水，果见直如弦。经历试，复才全。举世孰能贤。叹酬功，终赊一郡，莫挽重泉。
感春
作者：王庭
朝代：明
体裁：七言绝句

閒来每欲寻春去，惆怅东风已后时。只有啼鹦不相笑，依然飞上落花枝。
感皇恩·秋雁，和近修韵
作者：王庭
朝代：明
体裁：词

边外一风高，维时南度。解识同群旧来路。怪他关下，堆却衔芦如许。辞寒趋暖，竞投他处。天上呼朋，云间作旅。知道炎方几时住。花开芳节，未尽三春风雨。正当好处，可怜催去。
戚氏·题蒋丹崖申庵图
作者：王庭
朝代：明
体裁：词

有桃源。石桥南上荡东边。野蔽桑麻，门喧鸡犬绕村烟。萧然。座三闲。书房横缀著西偏。方池近取临水，更累拳石待登山。茂树疏竹，鸣蛩啼鸟，几历春尽秋残。记当时感慨，聊题岁月，三度申年。中又隔别多端。千里越岭，万里复秦关。天涯远。每逢乡客，辄讯家园。寄归言。茅屋用葺，槿篱急补，草径加删。鱼犹乐国，鸟自安巢，塞马知共人还。猿鹤欣迎主，只惊白发，已换朱颜。依旧朝吟夜饮，要偿他景物几时闲。荣华患难都休，弄孙课子，且喜身常健。网罗今古情何限，传闻见、须托长编。倩绘成，图画留看。颓乎老、搦管谢高眠。频抒望眼，嶙峋日下，塔影平悬。
扫花游·一叶庵访拙野上人
作者：王庭
朝代：明
体裁：词

溪流四绕，住一叶团瓢，窗开三面。桑麻影见。更渔歌牧笛，梵音相乱。客每寻支径，过小桥西畔。入门看。正尘讲罢来，裙书零案。来往未曾厌记细雨寒初，夕阳秋半。问情不惮。问幽蛩何苦，晚花偏艳。木叶蹊深，屐齿清声踏遍。流年换。又春风、落残梅瓣。
拜星月慢·秋夜
作者：王庭
朝代：明
体裁：词

又是西风，一番萧瑟，记去年时可似。月影空庭，浸疏帘如水。池香静，正见莲房坠粉，清露微流还止。薄到罗衣，道凉生伊始。晚来时、也只犹如此。却无奈、夜半秋声起。还有冷雨离蛩，暗催人魂死。影和灯、别是凄然矣。清清地、心事多来几。况复有、一样离忧，在残更旅邸。
探春·过麟溪白法庵，有旧作庵记刻石
作者：王庭
朝代：明
体裁：词

村入重围，桥分两汉，北绕水长如护。老树偏遮，短篱乍缺，前径小开双户。半亩竹阴疏，葵日暖、盘声初午。数闲屋自萧闲，静影一幡风堕。记得客来前度。每昼对灯清，夜传瓷素。念旧琴亡，惊新芰荐，此日感伤犹故。染墨更留题，共石碣、纪情千古。肯备无荒，其中有人能住。
摸鱼儿·与吴海木
作者：王庭
朝代：明
体裁：词

擅词场、是何年少，翩翩饶有清思。兰芳雪艳群称目，驰走声名偏驶。才敏矣。似泻地、东西南北分流水。行闲字里。仿佛东风云，旋倾珠玉，振笔几投袂。穷相济，就食能偕百里。陶奴何用船米。诸公滚滚多为兆，定见鸢肩腾起。方有事。肯但学，弹琴一曲三杯醉。违时偶寄。试了却閒情，当抒远志，六翮岂长系。
摸鱼儿·与唐济武
作者：王庭
朝代：明
体裁：词

玉为堂，是谁宜在，而君偏抱遐思。无端再疏求归力，勇比急流还驶。行逝矣。骋六合、寻幽访异穷山水。花闲酒里。世务请休谈，狂徒且伴，慷慨奋吟袂。平生志。要踏蓬莱万里。丹成验有珠米。逍遥任运从吾乐，未为苍生轻起。因底事。便不肯、隋人皆浊还皆醉。浮生是寄。德立与言垂，无斯二者，白日枉绳系。
摸鱼儿·乙丑诸同年西湖公集
作者：王庭
朝代：明
体裁：词

记看花、国门携手，须臾垂及三纪。皇皇奔走东西路，久阔各天兄弟。私问取。可昔日、题名录上人存几。相逢梦里。正烟雨临湖，琴尊载舫，共叙别来语。惊迟暮，四座头俱白矣。长年何独非喜。香山多老才称九，此会还誇倍彼。心自侈。只我辈、投闲养拙能成聚。谁堪作主。有节钺新藩，文章旧谱，啸咏命俦侣。
摸鱼儿·和唐济武梦赵韫退
作者：王庭
朝代：明
体裁：词

是耶非、故人欢会，不知曾感何思。枫林月黑茫茫路，来到远魂能驶。疑误矣。那夜半、河流飞越兼江水。殆非梦里。吟咏共君多，一披清止，似揽昔游袂。予蒙好、忆拓徐亭故里。诗邮常渡生米。相思几有清歌发，白鹭前洲惊起。相见事。只觅伴、春风席上论文醉。私怀待寄。道鱼雁音新，琼瑶报旧，每使寸心系。
摸鱼儿·咏莼
作者：王庭
朝代：明
体裁：词

正晴湖、几番烟雨，春光都在流水。萍花萍叶微开处，影动缠冰青缕。差可喜。中恰有、清凉一味销新暑。堪供野箸。果滑不沾唇，肥还腻舌，脆又不胜齿。凭调酢，莫下寻常盐豉。村厨淡泊偏旨。清波小桨随相取，岂待遐求千里。还自侈。称土物、江东品并鲈鱼美。堪劳客思。笑归计何迟，秋风方起，采已过时矣。
摸鱼儿·唐济武寓中留诸同人饮
作者：王庭
朝代：明
体裁：词

负奇怀、异人寻遍，山川未了游思。十年重过三吴路，来往片帆徒驶。嗟惫矣。且暂住、楼边烟雨吟秋水。玄都观里。中座敞凉飙，行觞列席，脱尽短衫袂。盘飧具、市脯不踰比里。呼僮蒸面炊米。群称既饱当辞去，请读新诗休起。还有事。可稍待、东林月上重寻醉。豪情略寄。舍此欲他求，神仙富贵，枉自取风紧。
摸鱼儿·曹秋岳倦圃小集，和吴海木韵
作者：王庭
朝代：明
体裁：词

好园亭、乍清残暑，潇潇秋又生思。落梧林外西风急，吹去乱云还驶。零雨矣。恰见有、斜阳片缕穿溪水。疏疏竹里。有客坐来深，狂吟忽发，一笑拂烟袂。寻幽近，绕径岩峦一里。浓苔入画如米。红桥坼处微栏动，铁锁方舟浮起。无个事。也每有、遗簪堕珥留髡醉。闲身愿寄。晤聚几何时，琴尊散后，常许倦怀系。
摸鱼儿·答曹秋岳
作者：王庭
朝代：明
体裁：词

占人间、一生秋望，园林全具秋思。潜身十载栖迟后，偶出还欣归驶。身倦矣。也自恋、铁舟桥畔回波水。浴鸥队里。野趣十分长，风披月卧，爱有露沾袂。关心处、在近宁忘党里。仓漕为计夫米。修书万卷能无惫，要溯兴亡缘起。随俗事。只几日、桂丹萸紫连催醉。知君漫寄。觞咏亦徒然，平生作达，何物使情系。
摸鱼儿·答赠沉弘略，沉因悼亡，刻断钗遗集
作者：王庭
朝代：明
体裁：词

美翩翩、是多才者，胡然多怨多思。有文无遇年方少，去日几曾惊驶。何叹矣。感旧梦、飞花容易沉流水。神伤赋里。遗响断钗留，蘅芜信杳，零泪湿幽袂。家贫也，南阮犹存旧里。井浑常惜淘米。芹芽桂蕊吹香近，伫见风生云起。从古事。固自有、洛阳摇笔新丰醉。吟情是寄。看砥砺潜修，经营壮业，儿女意宁系。
摸鱼儿·自笑
作者：王庭
朝代：明
体裁：词

始迂疏、继成顽钝，全无人世才思。频看白发盈头后，通道逝波真驶。嗟老矣。未办得、投竿生计终烟水。一回梦里。记踏马燕关，挥戈粤峤，检取旧尘袂。身叨健、徒步犹堪十里。问方惟吃田米。书篇懒省棋枰歇，尚耐宵眠朝起。无所事。也不解、花闲月下闲寻醉。馀年世寄。视车后飞熊，山头嫁鹤，真自愧徽系。
摸鱼儿·赠叶星期
作者：王庭
朝代：明
体裁：词

气成龙、辨争狼虎，轩然发我英思。百人高会吟都遍，共说八义才驶。洵美矣。侈著述、峨峨山也洋洋水。金华殿里。作赋见摩空，炉烟袖出，走马试香袂。猷当展、几返流亡井里。折腰终自惭米。遭逢谗嫉成遗恨，使发冲冠常起。嗟往事。只合做、茫茫梦也昏昏醉。天愁不寄。便世弃严帘，门趋马帐，泛泛枉舟系。
摸鱼儿·过如皋庵，看乐平师上堂
作者：王庭
朝代：明
体裁：词

出城南、荻塘东绕，悠悠忘我尘思。石桥频过前村树，轻桨不风犹驶。行到矣。仿佛是、台山直路曹溪水。双幡影里。钟鼓响初交，堵墙拥看，汗雨湿人袂。伊蒲设，列坐长筵一里。香厨十斛炊米。此方旧有千人会，四十年来重起。传盛事。也不啻、清谈得饱茶成醉。前休此寄。今古一如如，真名不没，尚使众心系。
摸鱼儿·过金明与古灯语，和济武
作者：王庭
朝代：明
体裁：词

小桥南、梵宫相向，秋风吹入禅思。霸图千载成尘后，叹古去今何驶。应悟矣。独不见、陶朱石橔沉湖水。数行树里，几处有精卢，长髭短发，两两揖缁袂。高僧住，说法名称族里。谁将逐块嗤米。接人座上非为慢，或有客来曾起。真异事。每道是、李无吃酒因张醉。卮言漫寄。悬隔在毫釐，合头一语，驴橛已成系。
摸鱼儿·陈用亶尧夫、沉宏略携酒，唐济武寓集
作者：王庭
朝代：明
体裁：词

是何缘、得邀群彦，授梁园简抽思。百篇诗就无停刻，翻怪咎移非驶。才聚矣。看此日、其门如市心皆水。散愁坐里。酌饮不知喧，朱颜素发，相对舞僛袂。谈幽胜，城外西南数里。沉云菰叶初米。新房密盖红裳映，向夕采莲歌起。将有事。更与约、轻舟月下波中醉。浮鸥宿寄。烟雨一楼荒，曾存故址，兰浆尚堪系。
斗百花·代为友人五十双寿
作者：王庭
朝代：明
体裁：词

淑气全芳桃李。凉影初催牛女。才看木岛真朝，又见金池宴启。佳节春秋，恰好百岁平分，巧凑一年双喜。连把霞觞举。若遇科名，此日犹为少耳。鱼翟灿灿，堪酬艾龄金紫。且醉花前，听歌放鸽声边，看舞添筹屋里。
斗百花·过徐皆山书屋问疾
作者：王庭
朝代：明
体裁：词

寂寂荒荒闲院。庭际疏篱遮断。纸窗风破频摇，檀几书堆常乱。客入门来，先自脱帽开襟，壁上题诗看遍。惊见悲秋面。记昨相寻，清话能酬群彦。归路向晚，微微夕阴初变。此夜寒深，还贪酒后吟，多知是、晓衾须恋。
早梅芳·汪征五六十
作者：王庭
朝代：明
体裁：词

雪中花，开窈窕。春意报寒鸟。旭霞蒸暖，宝帐银屏瑞烟绕。艳分金玉选，戏换玉龙巧。看堂前履■，留醉日多少。庆方成，才未老。暂乐东山好。路鸢雾嶂，跨鹤云楼勒勋早。药垆添甲子，棋局忘昏晓。尽长年、未教经济了。
春从天上来·西湖
作者：王庭
朝代：明
体裁：词

十里波澄。杂艳舞哀弹，走马扬舲。别梦还记，旧日曾经。谁为唤我迷醒。说春游寂寞，况此际、节晚秋零。感幽寻、到荒烟深处，衰草无青。西风解留落叶，做急响萧萧，乱入愁听。夕照楼台，犹存遗寺，偏伴破衲残僧。更桥边塔下，冢垒垒、怨杀山灵。果堪矜。北邙蒿里，今属西泠。
春光好·本意
作者：王庭
朝代：明
体裁：词

晴日丽，雨花新。正当春。船下清波陌上尘。逐情人。轻踏枝边莺路，徐看水面鸳纹。舞欲随风歌遏云。有红裙。
昼锦堂·忆长安
作者：王庭
朝代：明
体裁：词

尘拥轻裘，风摧短鬓，二月犹是春寒。几度棘闱呵冻，搦管更阑。生憎著朱骑马路，每持双泪倚归鞭。年将逝，却也随蝇，附骥学取孙山。偶然仍有恨，呵蹴竞，街头常向人看。借得輶轩重入，莫近天颜。酒杯歌管华筵短，黄金能买几家欢。情堪笑，辜负一生好梦，尚忆长安。
晚归
作者：王庭
朝代：明
体裁：五言律诗

閒林引归趣，曲沼更经过。晚月自生照，秋风吹奈何。傍篱虫语细，近郭屋烟多。望处行人尽，讵逢狂者歌。
暗香·汉口夜泊
作者：王庭
朝代：明
体裁：词

半城落日。噪乱鸦惊起，垂天云黑。小艇泊来，不过江南住江北。黄鹤楼荒何在，只十里、烟波咫尺。听不到、醉酒仙人，楼上吹夜笛。行客。眠未得。欲寄与暗怀，难附飞翼。忽然月出。鹦鹉洲横动寒色。历历晴川草树，轻浪卷、一江风急。待晓发、鸡唱也，满帆霜白。
更漏子 其一 早朝
作者：王庭
朝代：明
体裁：词

浅梦惊，深漏杳。看起明星皎皎。街栅启，放人行。寒鸦才二声。炊饭早，整冠好。引路红灯风掉。前驻马，话挨城。开门须五更。
更漏子 其二 早朝
作者：王庭
朝代：明
体裁：词

庭燎微，街鼓歇。驯象牵来山列。穿掖近，认班详。三声鞭响长。云盖撤，风旗揭。望见天颜欢悦。朝散疾，路归轻。祥光东日升。
更漏子·夜小雨有叹
作者：王庭
朝代：明
体裁：词

愁夜长，兼夜热。不似清秋时节。秋已久，旱堪哀。私心欣雨来。怪雨迟，还雨歇。怕见三更残月。残月下，片云催。梦中间起雷。
最高楼·春雪
作者：王庭
朝代：明
体裁：词

疏疏响，窗外渐微微。流影杂烟飞。柳条乍折絮先满，竹枝已老粉偏肥。艳轻姿，徐自落，乍成晞。常说道、寒花都六出。试验取、春来曾减一。谁制就，费天机。裁冰碎了冷犹是，准霜厚也湿还非。幻虚尘，无留地，亦粘衣。
最高楼·村居访友，用元遗山韵
作者：王庭
朝代：明
体裁：词

西村屋，行迹石桥稀。篱竹带双扉。墙边雨润兰芽长，溪头烟暖柳丝肥。向人间，鱼有乐，鸟无机。话客路、缁尘殊不恋。望帝里、青云宁不羡。当叹老、自知归。来争去日应谁少，今方昔事又谁非。逐时宜，从晚食，理春衣。
望云涯引·秋步
作者：王庭
朝代：明
体裁：词

秋三将及，稻畦畔，斜阳下。鸟雀青林，坠叶又惊风发。溪流一曲，好傍渔舟去，问略彴。闲踏钟声，到尘外香刹。怪攒眉客，兴当尽，踟蹰却。访桂前村，忘了野人相约。俄又飞零雨，苦滑脚。屐齿劳他几两，新来经著。
望仙楼·雨忧
作者：王庭
朝代：明
体裁：词

桑条绿满正蚕眠，二麦依然野被。风雨经旬为厉。可惜春功弃。饥寒已见人情，灾■难知天意。老去忧时无计。私落惊心泪。
望月婆罗门引·寒夜
作者：王庭
朝代：明
体裁：词

黄昏渐杳，雪残又见雨潇潇。朦胧月影梅梢。漏永眠来未稳，窗户乱风敲。看床帏乍启，灯焰频摇。闻鸡解嘲。一起舞、更无聊。若处吹箫击鼓，惊动深宵。他家行乐，无端甚、使我梦魂劳。醒睡眼、恰已明朝。
望月婆罗门引·寒夜
作者：王庭
朝代：明
体裁：词

黄昏渐杳，雪残又见雨潇潇。朦胧月影梅梢。漏永眠来未稳，窗户乱风敲。看床帏乍启，邓焰频摇。闻鸡解嘲。一起舞、更无聊。若处吹箫击鼓，惊动深宵。他家行乐，无端甚、使我梦魂劳。醒睡眼、恰已明朝。
望江南
作者：王庭
朝代：明
体裁：词

平生事，有悔在閒情。十指僵馀思笔力，三更醉后爱棋声。总是不成名。
望江南 其一 卜居
作者：王庭
朝代：明
体裁：词

居何处，思在小山中。决决溪流常带雨，疏疏林木自来风。萧然一亩宫。
望江南 其一 当筵
作者：王庭
朝代：明
体裁：词

筵前女，含态复含情。态似碧波浮月上，情如芳草带春生。金屋夜盈盈。
望江南 其二 卜居
作者：王庭
朝代：明
体裁：词

居何处，思在野村边。竹叶斋头风畔榻，芦花荡口月中船。秋来几醉眠。
望江南 其二 当筵
作者：王庭
朝代：明
体裁：词

筵前女，含笑复含颦。笑得酡颜深浅醉，颦知螺黛去来春。画杀不如真。
望江南·喻怀
作者：王庭
朝代：明
体裁：词

平生事，恨不读书深。糟粕粗尝方苦陋，英华微咀未成淫。绝学为谁寻。
望海潮·感怀
作者：王庭
朝代：明
体裁：词

繁华成梦，流光如水，凭今叹老嗟卑。钟鼎壮怀，烟花狂兴，忽忽莫记前期。知我者为谁。笑尔才当尽，于数恒奇。悔往难求，图新须计送穷宜。惊看两鬓丝丝。漫书求赤子，诗咏红儿。棋局抛残，琴徽阁冷，无情有恨然疑。劝我者其谁。道买山应早，种药难迟。秋菊春莺好节，千日醉休辞。
望远行·生日自笑
作者：王庭
朝代：明
体裁：词

中宵乍半，惊雷动、骤雨冲波沉晓。午馀才止，衣袷还寒，不记得此时当暑。却怪无端，惯效万年称祝，双双竞前儿女。佛龛灯、添爇清香一缕。无语。老人情绪非矣。切莫问、稀龄加几。树橘计荒，餐霞梦失，三仕归来徒尔。若使门前箫鼓，堂中觞酹，点缀穷家何取。看暑偏无热，天犹如此。
朝中措·其一
作者：王庭
朝代：明
体裁：词

衰年心绪不曾闲。魂梦也多端。有药难销白发，无钱要买青山。惊心静夜，清樽懒举，长剑羞看。只似一生为客，非关十载休官。
朝中措·其二
作者：王庭
朝代：明
体裁：词

何年此日便成闲。遣兴也多端。雨后寻方种药，晴来约伴游山。佳辰好景，歌将鸟听，酒对花看。心乐偏思生事，身轻果为无官。
木兰花慢·清明
作者：王庭
朝代：明
体裁：词

十分春乍半，早来已有残花。看茁草初青，垂杨渐绿，寒意争差。清明节，风风雨雨，惯此时多负好韶华。无数芳尘绮陌，教人怅阻泥沙。扶筇著屐与须赊。来往怪如麻。向断桥荒冢，割牲浇酒，拥骑停车。哀哀。哭声垂歇，又争飞衔纸乱啼鸦。谁感黄昏羁梦，池塘昨夜闻蛙。
杏花天·和史籧庵登烟雨楼，用原韵
作者：王庭
朝代：明
体裁：词

长堤贴水芹芽短。断烟里、犹存旧馆。游人过处钟声晚。日影西林落半。燕飞去、波间剪剪。垂杨柳、风开面面。凭高未许双眸倦，且看红霞千片。
杏花天·饮茶
作者：王庭
朝代：明
体裁：词

春风摘自纤纤手。品名泉、每携嘉友。炉香清绝堪相偶。愧为狂夫醒酒。烦闷解、饫之既久。慵倦至、啜之还又。心中快活难于口，不尽形容黄九。
杨妃墓上青草状类苔鲜色半殷红他处所无
作者：王庭
朝代：明
体裁：七言绝句

血染罗衣恨未终，犹留芳冢泣寒风。试看青草千年后，犹带啼痕一半红。
极相思·雨叹
作者：王庭
朝代：明
体裁：词

须臾几度惊眠。檐下百重泉。危楼百尺，虚窗四面，震荡如船。痛此灾荒频见后，天应念、新种禾田。孤根易拨，重堤难护，又怕无年。
柳梢青·瓶荷
作者：王庭
朝代：明
体裁：词

出水红鲜，折来瓶内，一样嫣然。叶底双栖，欣犹蒂并，惜不丝联。污泥旧日应怜。喜此际、初升客筵。那问根株，欹风自媚，映日还妍。
柳梢青·西湖
作者：王庭
朝代：明
体裁：词

不愧湖名。繁华前事，在昔曾经。老去重游，桥多放马，树少啼莺。人情寂寞堪惊。终不改、山情水情。二十年来，船犹载妓，寺尚栖僧。
桂枝香·和史籧庵槜李怀古
作者：王庭
朝代：明
体裁：词

五湖偏处，恰冷浸城楼，镜开清水。范相魂游雪夜，每携西子。英雄往事须难觅，隐堪招、用犹名里。卖薪羞妇，承明厌后，墓徒寸矣。又唐相、桥名堪侈。问裴洲放鹤，荒烟遗址。佛法风光千载，爽溪犹尔。谁人继说无生理，颂蜂深泥碑初洗。有堂三过，曾知老病，又何惊死。
桂枝香·蟹
作者：王庭
朝代：明
体裁：词

躁心偏拙。负八跪蟹螯，寄身他穴。急水浮沙度处，迹还能灭。秋田稻实垂垂结，恣横行、夜深偷噬。声疑风发，微闻簌簌，惊人旋歇。两三侣、归途偏捷。正濛濛晓雾，凄凄寒月。饱得无肠，绣老霜衣成铁。平生谙尽烟波事，怕相寻汤火初爇。前溪莫去，矶头巧■，久无虚设。
步蟾宫 其一 挽悬崖和尚
作者：王庭
朝代：明
体裁：词

观澜院里频时晤。每话武康山下路。相期同作住山翁，潦倒渐予方日暮。古南聊复留师住。乍阅春风才两度。三旬别后正相寻，惊说堂头人已故。
步蟾宫 其二 挽悬崖和尚
作者：王庭
朝代：明
体裁：词

师归早记时将及。别众清斋前一日。双趺坐去正逍遥，却笑愚人还痛泣。留师顷刻应难得。可惜师年刚六十。法筵曾未换春风，庆吊纷纷谁得失。
氐州第一·和近修题周半耳，用原韵
作者：王庭
朝代：明
体裁：词

问尔声闻，或由耳往，声还自赴耳畔。说法无情，无情解听，岂患声希欲断。谁似重垣越，只有人聪远达。得半怜君，臧三有说，半仍半半。老去神明应不变。任淫雅、岂堪相乱。世解怜才，尚无毁貌，绝胜肓丁橼。杜家聋、君不见，比半耳、尤为数蹇。怪耳之多，目无能、人间交遍。
水调歌头
作者：王庭
朝代：明
体裁：词

印佩畏亲戚，鼎食倾诸侯。正自不能不尔，贫贱使人羞。假令王章妻子，便以牛衣终老，对泣几时休。寄谢孔门侣，瓮墉尔何求。英雄事，须慷慨，会风流。昨夜南塘出者，击楫誓还酬。行乐东山安石，捉鼻为苍生起，殷浩岂其俦。江上有渔父，憔悴笑灵修。
水调歌头 其一 挽陈既滋校书
作者：王庭
朝代：明
体裁：词

天上美人去，不得使予悲。昨来见有人说，兰玉竟成摧。汝幸梁家案下，次亦张家楼上，才素始相宜。夙昔琵琶语，心绪总堪知。黄衫侠，曾未得，赎蛾眉。孤坟已覆，抷土有酒复浇谁。春至青青草茁，春去红红花落，魂魄是耶非。血泪向风吊，算只杜鹃啼。
水调歌头 其二 挽陈既滋校书
作者：王庭
朝代：明
体裁：词

明月不改色，几度芳樽开。当年池馆依旧，魂梦可曾回。亦有筵前垂手，佐以浩歌清唱，汝解总堪哀。车马客相识，今是为谁来。惜芳年，怜薄命，且休怀。人情爱此倾国，何独异泉台。应复当垆沽酒，趁近春风消息，赚杀鬼多才。冢上有花树，寄语定须哉。
水调歌头·寿吴太夫人
作者：王庭
朝代：明
体裁：词

瑞霭北堂集，进酒拜公卿。半生茹苦，华发育子树鸿名。俾造彤弓旧阀，复步花砖新影，彩舞耀光荣。博取慈颜喜，介福溢千龄。履康时，叨盛遇，庆方盈。臣忠妇节，还述往事不胜情。巢卵忧深家国，衣线难成兄弟，绝胜古怀清。矢颂以松竹，德与寿齐征。
水调歌头·用辛稼轩韵
作者：王庭
朝代：明
体裁：词

强壮如可恃，我且笑衰翁。往来日月寒暑，究亦尽于中。早怪须髯成戟，便道人生如此，非复是儿童。转眼足惊骇，灰劫烂虚空。花三月，诗七步，酒千钟。名姬绣马，相共挥弹落轻鸿。但使十年行乐，稍得心期堪慰，毕愿老墙东。贤达苟能作，借问将无同。
水调歌头·解嘲
作者：王庭
朝代：明
体裁：词

造化尔何物，颠倒使人疑。可能肉食皆鄙，岩穴果多奇。假使巢由轩冕，共效夔龙勋业，优劣正难知。孰谓问津叟，未必胜长沮。名当败，功辄幸，数多奇。射虎南山飞将，奴仆不能如。江上坐谈刘表，若使遭逢平世，鼎足岂非宜。生亮正须尔，何事既生瑜。
水调歌头·除夕
作者：王庭
朝代：明
体裁：词

白日竟空过，此夕岁还除。无端遂周四序，忽忽未曾知。才见春风哢鸟，又感秋霜摧叶，闲里亦须臾。翘首试相问，天上此何时。阳和喜，冰雪憾，果奚宜。半生肉食徒尔，终守一床书。慷慨谁多奇计，矍铄还堪大用，我老独非欤。龌龊笑当世，文士莫同讥。
水龙吟·春感
作者：王庭
朝代：明
体裁：词

夹湖十里长堤，谁家车马香尘辏。厨呼脯椽，门邀鲸客，紫丝障就。花底篦留，风边裙系，欢觞称寿。见纷华自悦，芳菲待拾，肯追步、他人后。闭户闲来白昼。隔纱窗、啼莺声又。鸣琴竹里，弹棋石上，情怀依旧，和尽林梅，吟残谢草，仅堪消瘦。笑无情、偏有不是伤春，两眉常皱。
水龙吟·白莲
作者：王庭
朝代：明
体裁：词

摇风映日吹香，天然谁似仙姿好。泥淤无染，胭脂自洗，铅华并扫。濯濯纤柯，田田密叶，琼英开绕。到银塘夜静，偏依月影，共凉露，作秋晓。异种由来物表。旧曾栽、东林池沼。重衣缟剪，骈头玉倚，亭亭皎皎。吴姬采摘，肌将失素，腕难争皓。看戏鱼微啖，飞鹭深藏，晴烟多少。
永遇乐·九江风泊
作者：王庭
朝代：明
体裁：词

千里飞帆，琵琶亭外，旧津何处。近岸遍开，临关旋阻，浅泊随波住。漂散邻舟，呼号太急，声乱长飙来去。烧微明、芦洲一点，恰照见城头树。深夜仓皇，倾樯断缆，奔走长年无计。对酒忘斟，求眠失寐，雅量人何许。远听鸣鸡，微闻吹角，一雨沉沉天曙。平生叹、江湖岭塞，百忧千虑。
江城子·喜得介人手写诗馀
作者：王庭
朝代：明
体裁：词

遗文收得喜何如。是诗馀。手亲书。犹记当年，唱和日无虚。三两同心曾共定，旁点墨，更涂朱。心成珠玉侈宏词。仅存兹。少乎而。为谢妒人，江水尚留遗。便必崔家枫落句，不多也，著人思。
江城梅花引·寒意
作者：王庭
朝代：明
体裁：词

孤灯惨惨照黄昏。道三更。未三更。残梦半回，数得漏分明。梦又不成更又永，闲思著，冷清清、种种情。蛩声。雁声。几番声。鸡又鸣。鸦又惊。曙也曙也，却只是、月影中庭。阵阵霜风，不住透寒衾。未灭馀灯含半烬，人倦也，待萦愁、病未能。
沁园春·和曹秋岳题钱铒信绿溪山园
作者：王庭
朝代：明
体裁：词

度小桥南，映屋林疏，缘流砌湾。见澄寒绿贮，全殊旧水，凝春翠叠，恰胜真山。笑锦堂誇，嫌金谷俗，趣在桑田十亩间。留清梦，是霜声叶劲，两色花殷。新苔逐径成斑。有竹影梅香屋几间。喜高僧信宿，平分一麈，佳人朝暮，近倚双鬟。墉自迎风，扉常待月，野客须过莫早关。寻情话，只惊波愿息，倦羽知还。
沁园春·咏梅
作者：王庭
朝代：明
体裁：词

岭山桥边，趁著轻霜，南枝早开。看清香径发，无容寒勒，孤芳自吐，已报春回。照月横斜，摇风绰约，绕屋真宜高士栽。还堪贵，是粘蜂莫伴，衬草难媒。何人树下吟才。便踏雪寻他奚惮哉。说扬州诗好，伤时增兴，广平赋慱，体物多才。玉笛吹残，瑶琴弄歇，恰把罗浮一梦猜。还堪问，有宫中妆去，殿里争来。
沁园春·春思
作者：王庭
朝代：明
体裁：词

昨夜孤灯，今朝细雨，明日轻风。渐春吹草遍，情归陌上，莺知花别，语解林中。暖欲浮烟，晴疑卷雾，景物撩人似恨浓。移时坐，有小桥流水，隔寺疏钟。阴摇竹影重重。又响入萧疏三四松。看飞飞蝴蝶，依人袅袅，纷纷柳絮，扑昼濛濛。最是无聊，浑忘有约，怅望行途靡所从。闲寻处，记黄公垆畔，宋氏垣东。
河传·初夏
作者：王庭
朝代：明
体裁：词

花老。春少。踏风轻。接叶朝来过莺。染他草色新雨青。惯经。向人愁处生。抽笋渐添窗外珠。才见绿。摇动声知簌。柳依依。扑絮稀。掩扉。看他何处归。
河传·语花
作者：王庭
朝代：明
体裁：词

花夭。疑笑。不能言。宛转怜人眼前。昨宵清露应汝寒。岂堪。也如人独眠。暮蝶朝蜂寻太急。须莫惜。可及今颜色。待明朝。无复娇。有劳。微姿沟水消。
河渎神·汾祠
作者：王庭
朝代：明
体裁：词

汾水晋城西。新流渐噬城堤。荒祠古树暮烟迷。神归夜半乌啼。沉玉投薪愁不了。何似椒浆奠好。获得缘堤青草。人谁言鬼工少。
河渎神·波罗龙王庙
作者：王庭
朝代：明
体裁：词

南去水茫茫。波罗庙镇炎方。神功原不感存亡。犹仍异代蒸尝。众海齐名班独首，册遣皇华莫后。几醉黄封珍酒，年来还娶新妇。
法曲献仙音·寿福城为则和尚
作者：王庭
朝代：明
体裁：词

塔倚空青，溪沉寒碧，梵宇庄严朱户。午饭鸣钟，夜单巡板，千指森然群聚。化城信堪名福，人天赖为主。道高尔，众情倾、耆年斯在。夏蜡久、无销春风记取。除却处胎时，甲周来、人度多矣。寿量难穷，便千龄、何当轻拟。折枝梅作供，瓣祝遥连香缕。
洞仙歌·惊雷
作者：王庭
朝代：明
体裁：词

皇天怒发，屡震今年暑。激电轰霆去人咫。怪騃童弱女、急走狂号，英雄也，不觉樽前失箸。厉风推屋壁，拳雹敲冰，漂瓦沉檐乱倾雨。百匝绕惊光，万响当头，闪目，摧心破耳。笑雅量、何人作书忙，尚兀兀昏昏，倚他焦柱。
浣溪沙
作者：王庭
朝代：明
体裁：词

细竹摇风叶叶青。黄莺春去不堪听。午窗人醉几回醒。泪湿旧衫啼处重，病消残发枕来轻。晚凉庭院雨星星。
浣溪沙 其一 偶成
作者：王庭
朝代：明
体裁：词

赋物应堪博世资。谈经犹得竞人师。若教老去问时宜。豪杰耻遗名士籍，匠工羞上党人碑。古今来事一回思。
浣溪沙 其二 偶成
作者：王庭
朝代：明
体裁：词

玉树芳音尚可追。金荃艳体复堪师。倡情冶思最工词。旧事名文都作赋，新番小说尽成诗。那堪心绪后生知。
浣溪沙·小楼坐感
作者：王庭
朝代：明
体裁：词

碌碌尘途事几更。归来聊得梦魂轻。登楼犹似旧时情。百四十年闲便算，万三千里老曾经。如何留得鬓边青。
浣溪沙·早舟过周贞可村居
作者：王庭
朝代：明
体裁：词

穷巷门深客倦过。闲林十里引烟萝。夜来宿雨有渔蓑。日上高枝蝉醒梦，风移缓棹水轻波。清歌闻得奈人何。
浣溪沙·答庾清燕都见怀
作者：王庭
朝代：明
体裁：词

踏遍春深不见花。长安真是异天涯。寻思何事可如家。近郭小桥浮尺水，御堤新雨洗层沙。喜看芳草乍抽芽。
浪淘沙·过小姑山，和近修原韵
作者：王庭
朝代：明
体裁：词

湖口转江湾。客起朝眠。拭将昏眼望寒烟。却怪姑山经过后，又是姑山。铁柱浪矶巅。隔岸停船。讹传异事在当年。嫁得彭郎姑尚小，共理风帆。
海棠春·灯花
作者：王庭
朝代：明
体裁：词

黄昏窗外沉沉雨。冷照壁、一灯如水。小焰吐双花，为报明朝喜。萦烟黯黯。摇光亹亹。似对愁人细语。花落肯重开，再把灯挑起。
海棠春·雨怀
作者：王庭
朝代：明
体裁：词

三旬春雨消春去。不耐得、日中长睡。强起倚楼时，只向东风语。万端心事。十分才思。写尽愁吟怨字。无处可为情，恨在无情处。
清商怨 其一 秋怀
作者：王庭
朝代：明
体裁：词

西风来已十日。月有生凉色。才下疏帘，流萤飞又入。梁闲犹有燕集。要去也无消息。楚楚堪怜，秋棠开未得。
清商怨 其二 秋怀
作者：王庭
朝代：明
体裁：词

清琴摇夜几弄。不效求凰凤。倚枕朦胧，偏惊秋入梦。秋声时已暗动。伤恻也和谁共。无准灯花，要开他何用。
清平乐·空路
作者：王庭
朝代：明
体裁：词

十年为客。面有风尘色。怕是归时人不识。又道欲归难得。山山水水茫茫。看来只是他乡。道有归心不信，家书寄已千行。
渔家傲·雨夜，用刘伯温韵
作者：王庭
朝代：明
体裁：词

黯黯黄梅终日雨。裘披五月初无暑。书近惊雷将破柱。蒿掩户窗蕉啸鬼寻人语。早见山蛩催夜杼。竹床捣药交残杵。斗帐寒生闲扇羽。魂乍聚。怪他敲梦三更鼓。
渔家傲·题钱舜月小影
作者：王庭
朝代：明
体裁：词

久别乍逢常恋恋。朱颜怪尔多凋换。检取画真灯下验。才似半。殆非三十年前面。坐倚绿梧青石畔。闲来永日曾无倦。展纸欲书忘笔砚。人试看。禅心诗思疑双遣。
渔父·严滩
作者：王庭
朝代：明
体裁：词

物色谁寻钓泽裘。桐江深处几春秋。滩不改，水仍流。寂寞无人台上头。
渔父·磻溪
作者：王庭
朝代：明
体裁：词

少壮逢时术已疏。临渊徒羡直钩鱼。身耄矣，梦何如。孰信还堪载后车。
渡江云·登北固望江
作者：王庭
朝代：明
体裁：词

谁将南北限，茫茫吴楚，千里大江横。金山聊砥柱，注海奔流，到此难停。乱帆似织，有渔舟、短楫偏轻。多战舰、填关塞隘，吹角画扬旌。缘城。神祠赛鼓，佛寺斋钟，做太平有庆。凭远望、烟花琼院，龙虎金陵。苍苍芦荻斜阳影，矗危樯、常带鸦声。鸥鹭外、吹豚入夜堪惊。
满庭芳·旅次
作者：王庭
朝代：明
体裁：词

叶堕霜黄，鱼翻波白，晚雨还渡重湖。北来飞雁，正遇旅人孤。闻说西风信恶，冰霜骤、马足难苏。情须怯，行千里路，未半是长途。前宵村店宿，床支折轴，壁卧残芦。怪湿烟、烘灶难暖提壶。梦起幢幢灯影，征鞍促、短发寒梳。朝光黯，霜桥冻滑，中渡仆频呼。
满江红
作者：王庭
朝代：明
体裁：词

欲杀何妨，偏许有、穷途相识。长伴我、一身潦倒，天涯南北。秋影梦馀艰共被，寒泉嗽处欣同屐。更西窗、几度话劳劳，伤客心。胶所结，谁能坼。舟之救，谁非敌。任云霄毛羽，涂泥踪迹。香结兰茎留佩紫，狂憎柳絮随风白。但今年、欢笑复明年，无忘昔。
满江红·唐济武、曹秋岳吴山倡和次韵
作者：王庭
朝代：明
体裁：词

倾盖非他，恰宇宙、大名相识。因结伴、高城山顶，重湖桥北。载酒鸣筝孤夜舫，寻花踏雪双寒屐。道人间、放浪有吾徒，堪同客。情鸥鹭，盟无坼。才龙虎，酬还敌。笑荣枯影事，贤愚尘迹。头在三公犹是黑，眼逢一世当为白。待重来、鸳水续清欢，宁忘昔。
满江红·感怀
作者：王庭
朝代：明
体裁：词

三十年中，也曾度、韶华多少。堪剩得、履穿衣敝，形容枯槁。胜地未逢粗水竹，芳时不踏闲花草。叹平生、一事莫如人，今将老。吟有句，穷何好。狂非酒，悲何笑。料与时无损，吠虫鸣鸟。窃厌青衫羁客久，公言白发居头早。正彷徨、风雨破愁来，窗前绕。
满江红·感怀，用辛稼轩韵
作者：王庭
朝代：明
体裁：词

物色谁人，未许是、尘埃能识。吾且欲、携家归隐，南山之北。时辈去来无辍锻，儿曹功业何惊屐。枉多年、叔度赋衡皋，曾为客。怕旧日，鸥盟坼。思馀事，棋枰敌。便诗书抛弃，直如遗迹。三径草深沉绿地，一杯酒大浮天白。道平生、倔强更疏狂，吾犹昔。
满江红·漫吟
作者：王庭
朝代：明
体裁：词

亦复奚须，守蠹简、皇皇谋食。应问我、于今谁是，救时之急。科自拔人曾得五，文章用世聊知一。待并将、盘错付他年，嗟无及。正直者，徒存笔。高明者，还亡室。苟行藏详审，岂辞终逸。原宪谓贫非是病，向平读损何如益。任南山北、与北山南，堪栖息。
漫吟
作者：王庭
朝代：明
体裁：古风

丈夫不得志，飘泊如埃尘。经营在朝夕，恻恻多苦辛。四海满寥廓，无处投一身。英雄死已尽，举眼悲斯人。凤凰集高冈，鹰鹯无相亲。世方尚萧艾，兰蕙讵能纫。贫女终愆期，壮士行负薪。我欲为狂歌，骇俗不敢陈。
点绛唇·同介人访张深之金吾于贺桥别墅，舟中即事
作者：王庭
朝代：明
体裁：词

曲巷萍开，轻舟移动微风起。人家能几。一半萦流水。树倚危桥，带得昏鸦语。情何许。澹烟如雨。秋在斜阳里。
点绛唇·过晋祠
作者：王庭
朝代：明
体裁：词

绿树村阴，禾苗仿佛江南景。流泉何永。溉得田千顷。瀑壁高源，声落潺湲冷。方池影。潆回徐定。鱼戏牵萍荇。
点绛唇·过晋祠，和王襄璞左司韵
作者：王庭
朝代：明
体裁：词

绝壁飞泉，双行绕下唐祠曲。居然成瀑。喷水高于屋。赴壑行田，十里清波续。方池促。槐阴低沭。一顷沉寒绿。
燕归梁·感燕
作者：王庭
朝代：明
体裁：词

寂寂閒房满径苔。门常锁，不曾开。梁闲燕子几时来。独不待，主人回。旧巢自解新泥葺，嗟小鸟，也多才。谁家华厦不愁摧。暂此庇，莫须猜。
玉泉庵次夜怀
作者：王庭
朝代：明
体裁：七言绝句

灯影凄然照客杯，黄昏醉罢漏频催。故乡南去三千里，不信如何梦到来。
玲珑四犯·哭朱近修，用刘伯温元韵
作者：王庭
朝代：明
体裁：词

如许声名，终成濩落，全才不抒半。常投驱江国，匿影山馆。感怀惯吟旅雁，新词最多哀乱。一代鸿文，千寻峻节，尔意殊未满。如予早邀青眼。每吟坛分席，耕野同疃。无言常有恨，少聚还多散。慰移家廿载，梅溪近倦。登楼乡思忧粲。丘首惊临，痛山阳笛晚。
瑞鹤仙·杜肇余少宰寿
作者：王庭
朝代：明
体裁：词

苍生凝望日。出处卜安危，三年心失。严廊正虚席。料长安共问，东山消息。居卢事毕，表贞珉、重辉祖德。孝思深更切，忠图早动，王程春色。祥集。梅开岭上，菊绽篱边，芝生砌侧。苍龙降夕。麟书神雾犹昔。黑头时、便得平步三公，悉待齐年半百。看长生、备展经纶，康民寿国。
瑞鹤仙·杜肇余少宰寿
作者：王庭
朝代：明
体裁：词

苍生凝望日。出处卜安危，三年心失。严廊正虚席。料长安共问，东山消息。居庐事毕，表贞珉、重辉祖德。孝思深更切，忠图早动，王程春色。祥集。梅开岭上，菊绽篱边，芝生砌侧。苍龙降夕。麟书神雾犹昔。黑头时、便得平步三公，奚待齐年半百。看长生、备展经纶，康民寿国。
瑞龙吟·闺思，用周美成韵
作者：王庭
朝代：明
体裁：词

东风里，多有绿涨庭莎，红堆檐树。栏边新草青齐，蝶往蜂还，莺声处处。试闲伫。为问几时春入，儿家门户。无端恰解生情，尽日恹恹，凝妆自语。应念天涯肠断，蕣颜凋后，镜鸾羞舞。难信旧时双蛾，螺黛如故。回文织就，都是凄啼句。应难傍、鸳眠燕宿，水畔梁间私步。肯逐寻春去。伤春最是无情绪。暗数游丝缕。萦烟倦、微微落花零雨。向风洒泪，乱粘飞絮。
瑶台聚八仙·寿台海道卢瞻斗公祖
作者：王庭
朝代：明
体裁：词

棠荫何遥。鸳水去、南接过赤城桥。使君文教，还靖大海烟涛。鸿雁近无鸣下泽，看砂里再栽苗。事堪骄。旱方喜雨，凉且淩歊。秋风几日桂子，与竹同纪瑞，草并名瑶。聚庆长生，筵畔献曲吹璈。公堂称祝万舞，绝胜似瑶池宴碧桃。黄衣报，有人臣极位，仙侣休招。
生查子 其一 老叹，用晏小山韵
作者：王庭
朝代：明
体裁：词

尝吟愁叹多，遂觉欢歌少。何事最伤怀，只为人当老。白发便蒙头，莫向朱颜道。请看落残花，曾占春风好。
生查子 其二 老叹，用晏小山韵
作者：王庭
朝代：明
体裁：词

去时云已多，来日知应少。便是百年人，那得身长老。亦有少年郎，夭折曾何道。晚节看黄花，耐得风霜好。
疏影·题徐皆山饮茶图
作者：王庭
朝代：明
体裁：词

芳条叶折，正东风未老，摘经新雨。焙火初停，小卷芽旗，龙凤为团何取。吴乡第一淩霄重，好配得、江心泉水。看轻烟、野灶微催，试听沸声徐起。前罢点水俄顷，淡香浮嫩白，厥味清旨。作供诗人，醒醉忘眠，静夜素瓷传几。不须七碗风生腋，每消得、一天烦暑。记他年、相对深闺，惭愧赌书翻尔。
百字令·和徐皆山诸子留龚蘅圃泛舟
作者：王庭
朝代：明
体裁：词

萧然村市，有能赋工词，群贤声竞。引得高轩千里过，把臂素交堪定。远睇晴山，轻招画舫，小发抽毫兴。一尊徐把，几人吟已先竟。快留十日春风，啼莺未歇，树有残红剩。缓棹前溪萍荇外，水照绿窗如镜。未算登临，自成欢会，地与才须称。遥占星聚，喜为当代鸣盛。
百字令·答和吴青来
作者：王庭
朝代：明
体裁：词

五年前此，几回看水面，山头飞雪。不厌西湖今再到，已换柳腰莺舌。石畔寻歌，溪边语影，触绪多伤切。高楼尊酒，此怀聊与君说。忆昔山寺相逢，英词欣赏，交喜忘年结。冒雨相寻嗟契阔，一见惊予皤发。感遇诗深，送穷文苦，尔意寻常别。韶光须惜，春风常畏啼鴂。
眼儿媚·春感
作者：王庭
朝代：明
体裁：词

野桥梅放乱香飘。短草满东皋。愁来不觉，春风几度，又近花朝。（今年春事浑无赖，万户一萧条。闲来不记，春灯几处，已过元宵。
破阵子·村晚
作者：王庭
朝代：明
体裁：词

未换林边绿叶，初抒篱下黄花。寂寂无人常吠犬，荒荒近夕正啼鸦。前村秋几家。偶堕两声暗雨，还开一缕明霞。溪浪须催风箭急，山光遥映月钩斜。归来酒要赊。
祝英台近·秋步用辛稼轩韵
作者：王庭
朝代：明
体裁：词

水茫茫，烟淡淡，此地似秋浦。落叶潇潇，此日又零雨。过桥恰见前村，竹垣深护，试相讯、何人曾住。遥天觑。又见飞雁南来，云中远堪数。歧路惊心，怕听乱鸦语。便归牢掩柴门，閒愁多处。遣不得、砌边蛩去。
程仲孚旧以兴屯经纬见示检故笥得之灯下再读志感
作者：王庭
朝代：明
体裁：古风

天下之大胡忧贫，徒然奇策劳计臣。老农芹曝尚可献，力田务本胡不陈。古闻明王贱金玉，霸者得之还贵粟。但令山海无田荒，自然府库恒财足。此言虽好仍甚平，千年筑舍多不成。金城渭水亦粗效，可怜兵罢随休耕。只今宇内无旷土，盗贼逃亡死无所。盐贾开边事已荒，流民授业谋还阻。兴屯实举当奈何，去开事例停起科。悬之功名即争奋，况于利在贲诸多。就中权衡亦殊术，小纬大经条理密。旁通曲尽千万言，经济太平真第一。谁先此议虞伯生，前辈颇见徐贞明。后来程生特居上，十载抱书曾未名。程生好奇老山野，我亦经时有心者。箧中携出几回看，低头叹息寒灯下。
红情·野步
作者：王庭
朝代：明
体裁：词

郊原秋老。看梧桐飘尽，菊花残了。染就新黄，树树做霜颜多少。矮屋平桥浅水，惊犬吠、乱飞林鸟。前步去、恰是穷途，问哭他何好。烟渺。逐荒草。怪到处凄凉，似人怀抱。汀芦寒绕。急响萧萧起风杪。亦有南来哀雁，孤影小。一声云杳。行复叹、将近夕，掩柴门早。
绕佛阁·和史籧庵登福城塔
作者：王庭
朝代：明
体裁：词

矿怀者寓，欣以独醉，而卧萧寺。时乍春至。东风引上高层、问天去。此身若弃。腾上绝径，临下亡地。宁肯心悸。帝阍启处，淩云逞飞翅。瞥尔还俯视。百里苍茫迷野势。似见杳冥烟波、浮海气。几邑市山川，来往间事。不堪长思。听空顶雁呼，重檐铃语，一回惊醒人间世。
绮罗香·萤火
作者：王庭
朝代：明
体裁：词

巧入帘中，偷过扇底，清簟俄流星影。乍远因风，还被风吹近。一点点、移上罗衣，恰通道、秋来光冷。为叮咛、莫去墙阴，且教留伴夜闺永。香烟将断金兽，乍灭兰釭胆小，空房私警。尚赖微明，偏照深更愁醒。凝倦眼、残梦难成，映离颜、孤心齐耿。卜人归、常比邓花，不知谁有准。
罗敷艳歌·孤坟
作者：王庭
朝代：明
体裁：词

黄昏伴却孤身老，虽是还家。不异天涯。数尽清灯夜夜花。难堪最在三更后，梦已成赊。醒又难挨。听得啼乌候不差。
罗敷艳歌·秋怀
作者：王庭
朝代：明
体裁：词

悲秋每怕秋来早，昨日西风。一叶飘桐。倏忽流光似梦中。行吟自到穷途返，乱草丛丛。处处鸣蛩。烟暝前溪又暮钟。
自感
作者：王庭
朝代：明
体裁：五言律诗

摇落直时贱，支离愧病深。暗云浮作梦，秋叶薄为心。雁寄交书断，蛛封药裹深。悠悠将卒岁，天地一萧森。
舟中晚泊
作者：王庭
朝代：明
体裁：七言律诗

扁舟泊处见云岑，晚色苍然在树森。风景重催寒露下，月凉初照野烟深。芙蓉入夜人俱醉，芦荻兼秋水自阴。杯酒未能还作赋，将归何事惜登临。
舟夜
作者：王庭
朝代：明
体裁：七言绝句

岁度西风雨未晴，扁舟徐动暮潮平。不知旅客情何似，夜半寒江听雁声。
苏幕遮·同曹秋岳、俞右吉咏柴家垂枝桂
作者：王庭
朝代：明
体裁：词

野林塘，秋院落。仄径微开，馥馥清香作。月里移来仙种各。百尺繁枝，四下遮成幕。怪天参，还地著。铺锦垂丝，绿叶攒黄萼。十亩阴深中座廓。石磴双横，几处留宾酌。
莺啼序·感小青传
作者：王庭
朝代：明
体裁：词

红颜竟销绝世，志西湖一恨。泪成血、都染林梅，入地还化秋磷。由今说、孤山轶事，幽窗冷雨劳争问。是来嫔南国，婵娟队中才俊。派别鸳俦，命乖狮舞，痛含娇被困。空园寂、鹃怨蛩伤，松岚愁和吟韵。漫登楼、帘垂复卷，泪鸿悄、寄书难信。窥池语，素影先捐，许清波浸。繁思知乱，狂疾求添，娣姨苦致讯。奈忍得、人前欢笑，暗边悲泣，衣但随宽，粉徒教褪。花飞莫上，水流无返，情生情死当何是，记他时、梦里春风谶。愿为并蒂芳莲，稽首慈云，肯洒滴雨垂润。牡丹亭话，倩女离魂，叹此情不禁。独永谢、良缘非分，絮果兰因，纵免黄尘，终埋青鬓。风流待寄，真真同叫，常留图面凭认取，慕倾城应由荀香殉。初如从乞经尼，活到中年，怜他则甚。
菊花新·秋夜
作者：王庭
朝代：明
体裁：词

月正明时初夜永。叶落中庭微见影。小立听蛩声，曾不觉、露侵衣冷。沉吟入梦风吹醒。远闻鸮、深宵心警。解意是灯花，依依守著愁人寝。
菩萨蛮·乍见
作者：王庭
朝代：明
体裁：词

谁家女子当门立。含颦不语啼痕湿。倚盼欲怀春。垂帘却避人。帘疏遮不断。转面偷还见。莫道偶关情。深知巧笑名。
菩萨蛮·其一
作者：王庭
朝代：明
体裁：词

柳丝无力风吹缓。淡云雨歇微阳暖。草色绿依稀。野塘秋是非。片帆轻忽过。十里牵舟路。昨日此中来。劳劳今又回。
菩萨蛮·其二
作者：王庭
朝代：明
体裁：词

云垂黯惨天如雪。汀芦落尽湖烟阔。桥下一舟渔。停桡就卜居。夜来魂梦恶。早起仍萧索。十日往还愁。匆匆送却秋。
菩萨蛮·萤火
作者：王庭
朝代：明
体裁：词

轻风拂拂飞无数。疏帘不卷能低度。深夜悄多惊。亏他一点明。微光疑照见。怕近愁时面。小扇拂轻罗。来须扑杀他。
菩萨蛮慢·自南湖过梅里
作者：王庭
朝代：明
体裁：词

乍西风紧，放轻舟小棹，漾南湖水。菱叶尽消沉，剩折竹残绳，荒荒沙沚。再过重桥，多野庙、斜阳树里。有渔舟三两，小泊丛芦，晚爨烟起。往来莫非故里。叹寂寞村墟，纷纭城市。六十年世事交更，惟阅世。行人头白犹尔。倦倚蓬窗，记几度、长吟经此。惜无能、长从泛宅，钓徒与侣。
蓦山溪·春游
作者：王庭
朝代：明
体裁：词

东风暖夜。做出晴光好。走马试轻尘，新绿遍、齐齐软草。垂杨影里，露出几红桃。蜂未过，莺声早。春到三分了。寻芳女伴，路踏遗香袅。轻薄那儿郎，惯欺人、追随莫恼。旗亭买酒，酩酊各忘归，湖波阔，迷烟渺。远浦渔灯小。
蓦山溪·襄璞年翁夜集，用秋岳韵
作者：王庭
朝代：明
体裁：词

夜还来也。更觉秋无赖。门锁棘垣深，但相见、须偿酒债。昨宵雨过，今夜月何如，随作赋，与弹棋，适我聊为快。英雄在坐，意气偏豪迈。壮业起攀鳞，历诸艰、成无一败。姑言妄者。尚有梦堪誇，凭入穴，且乘车，此事君休怪。
虞美人·忧旱
作者：王庭
朝代：明
体裁：词

桔槔声里千村暮。水浅长塘路。重重壅水戽禾田。塘中十日断行船。怪今年。也曾有雨廉织坠。少似农夫泪。低田可惜半成焦。高田昨日焚枯苗。死何逃。
蜘蛛
作者：王庭
朝代：明
体裁：五言律诗

岂有当门惧，仍来比屋居。牵丝恒罢织，结网不为渔。近暖萦烟密，零寒著雨虚。殷勤亦生计，朝夕尔何如。
蝶恋花·和朱锡鬯重游晋祠原韵
作者：王庭
朝代：明
体裁：词

芳草城南村路远。络马黄金，步踏残花软。才子寻吟春几遍。沾衣汾水思秋雁。到处山川凭放眼。十里莺声，未许韶光变。绿荇红鱼溪正满。东风吹过祠桥畔。
蝶恋花·恒阳署中斋次
作者：王庭
朝代：明
体裁：词

别馆人间愁眺听。几曲门深，锁住西风冷。留得方庭天一顷。斜阳树树添鸦影。墙外辘轳闻汲井。乞得新泉，夕爨分瓷茗。一缕烟生寒色暝。十年旧事心头省。
西楚霸王庙
作者：王庭
朝代：明
体裁：七言律诗

雄图骓逝竟何支，盖世馀名尚系思。视玦无成非失计，舣舟不渡自知时。曾闻客泪沾遗像，岂有姬魂伴野祠。欲吊一卮愁日暮，荒原草短细燐吹。
西河·过徐庾清问疾
作者：王庭
朝代：明
体裁：词

斜阳侧。一水西来秋色。蒹葭尽处出柴门，有幽人室。颓垣疏径菊全荒，乱烟萦草如织。静书堂，倦词客。莫道是贫非疾。终朝伏枕听吟蛩，和他无力。床帏半掩纸窗风，重衾还拥单席。旧长愁、今应莫戚。尚须眠、姑宽谋食。却羡要行扶得。老难堪、肯使閒情都失，梦里莺花如昨日。
解连环·与西湖僧话旧
作者：王庭
朝代：明
体裁：词

西湖秋老。记楼头漏永，夜将残了。有客侣、扃户围棋，正思远手迟，子声寒悄。我特无聊，偶拈纸、狂呼成草。律公真好事，熟睡起来，倚笑称好。藏之尚存见少。约明宵复尔，乘兴须早。点墨轻染羊裙，任燃烛争看，堵墙人绕。往迹忘寻，却怪我、三年如扫。拟春棹、还过趰听，柳堤弄鸟。
诉衷情·同徐文果、李子维过弥陀庵凉坐
作者：王庭
朝代：明
体裁：词

前溪日日水增波。门前秋草多。深堂背竹阴满，凉昼客欣过。邻院磬，隔村歌。奈人何。披襟共快，诗将发我，棋却输他。
调笑
作者：王庭
朝代：明
体裁：词

堪记。堪记。也只年来旧事。谈经说剑呈身。短发长■笑人。人笑。人笑。非梦那能复少。
调笑·十姊妹
作者：王庭
朝代：明
体裁：词

微鸟。微鸟。托宿檐边树梢。雌名不辨如何。小伴相呼数多。多数。多数。胜在桑间一个。
调笑·笑梦
作者：王庭
朝代：明
体裁：词

如意。如意。一笑醒来却记。籯金囷粟囊钱。绛节青鸾上天。天上。天上。梦里人间一样。
调笑·茉莉
作者：王庭
朝代：明
体裁：词

念蕊。念蕊。向晚摘来露水。留将枕畔生香。一梦醒人夜凉。凉夜。凉夜。早起簪花开也。
调笑·野菊
作者：王庭
朝代：明
体裁：词

无赖。无赖。乱发人家径外。星星小影全黄。不入盆栽也香。香也。香也。味只让他甘者。
调笑·金鱼
作者：王庭
朝代：明
体裁：词

鳞影。鳞影。白白红红不定。缸心叠石嵌空。掉尾回波路重。重路。重路。不遇车中涸鲋。
谒金门·秋夜
作者：王庭
朝代：明
体裁：词

秋自可。林外疏疏风者。夜坠轻声频到瓦。夜来惊梦乍。池畔花知开谢。庭际月来多寡。倦欲眠时愁且尚。虚檐闻铁马。
豆叶黄 其一 寻旧游
作者：王庭
朝代：明
体裁：词

才寻南陌又西洲。野草桥边看水流。一树斜阳对小楼。有同游。乍变朱颜今岁秋。
豆叶黄 其二 寻旧游
作者：王庭
朝代：明
体裁：词

春风席里客常留。狂吟无教一石休。吟取新诗换酒筹。十年游。白发重寻人在不。
贺新凉·与徐皆山
作者：王庭
朝代：明
体裁：词

记昔游非矣。■芳时、寻花踏草，最多才思。角谱诗牌无虚日，博弈场中偏喜。尽浊世、翩翩公子。同辈奈何都散了，见少年仅有君存耳。话旧事，梦堪比。徒然碌碌人如蚁。似吾愁、问天浇土，谅知心许。纵使穷来尘到釜，自分平生如此。肯冷炙残杯无耻。久旱今当耕获少，算长贫昨有饥寒俟。尝自叹，复忧汝。
贺新凉·初夏
作者：王庭
朝代：明
体裁：词

我亦伤春去。正愁时、思携斗酒，听黄鹂语。久闭荒园无人到，遂已浓阴若许。叹近架、蔷薇红萎。绿暗柔桑深十亩，见邻家几个提筐女。忙采采，笑相聚。单衣小试初迎暑。悄寒生、黄梅未到，沉沉多雨。一上楼头凭高望，杨柳迷烟处处。尚不断、沾泥行旅。穷巷生憎罗雀地，枉旧巢、燕子来寻侣。人寂寞，正怜汝。
贺新凉·题吴海木停鞭按剑小影，用自咏韵
作者：王庭
朝代：明
体裁：词

年少翩翩者。不逢时、途穷甚矣，泪无轻洒。冰雪姿容人共见，珠玉为心难画。但看取、词源倾泻。一卷剪霞标建后，落春花、秋月成陈话。孰秤取，使酬价。入山那肯将瓢挂。骋得意、康庄逐启，逐他良马。卖酒当炉呼不住，戴笠相逢还下。好拾了、遗鞭徐把。腰畔龙泉知我久，看连宵、牛斗光遥射。试起舞，唱鸡也。
越溪春·湖夜
作者：王庭
朝代：明
体裁：词

常在最高楼上坐，日夕见西湖。画船载妓芳游遍，过夕阳、徐歇笙歌。波影凄迷，山沉云树，城锁烟芜。钟声近寺应多。林外躁栖鸟。夜深三里五里，缓步寻吟，觅醉无徒。梦逐梅花偏冷，人看皎月同孤。
踏莎行·春闺
作者：王庭
朝代：明
体裁：词

曲径迷苔，小池明练。春风误入深深院。飞来多少是桃花，却教相见羞人面。怨彻银筝，香销金钿。画梁故故飞双燕。愁时只是倚楼看，阑干十二相思遍。
转应曲·夜雨
作者：王庭
朝代：明
体裁：词

疏雨。疏雨。滴断数行残暑。幽花笑倚微香。槛际人闲坐凉。凉坐。凉坐。风落暗灯宵干。
过秦楼·与张阆仙
作者：王庭
朝代：明
体裁：词

古寺墙西，浅溪滩北，寂寞秋生穷巷。幽花倚砌，好鸟窥檐。小院人巨偏畅。消遣暇日多方。染笔图成，红林青嶂。问何师得此，微描风理，远观云样。今试看、短发初斑，慵眸微彻，寿者岂云非相。寻梅桥畔，深菊篱边，未藉扶人邛杖。笑阅流光，且喜樽酒难空，床书无恙。怪伏生年老，还坐传经绛帐。
远朝归·题看花图
作者：王庭
朝代：明
体裁：词

绮陌惊尘，逞少年、春风得意。如飞去马，未许金鞭轻坠。芳菲夹路，染汗尽成香味。遨游地，正新长日色，微暖天气。还念此际他人，各抱妒含羞，一番情绪。飘零泪眼，谁忍逐看花去。翩然顾影，喜白面、朱衣偏易。经过处，惹争盼、红楼十二。
送我入门来·忆西江
作者：王庭
朝代：明
体裁：词

亭下琵琶，洲边芦荻，风惊一艇斜阳。就舍关城，飞雨夜敲窗。东林遥指西山路，直绕遍鄱湖四望荒。悲鸿雁，尚问扬鹰注矢，鸣鹿吹簧。图得流民递上，膏施既行复阻，此恨何长。德怨平分，留去亦难量。梦寻鹤岭云霄杳，恰谶应龙沙姓字详。怪多情父老，无端尸祝，每忆西江。
透碧霄·忆羊城
作者：王庭
朝代：明
体裁：词

尔何能。大言将欲请长缨。运逢关国，人思横海，竞逐师行。戈船千里，云梯十仞，矢石飞惊。愧毛锥、大戟相争。有军谋当效，民艰堪达，未负功名。矢孤怀赣直，王前忠告，从不罪狂生。巧难炊、惟繁役，头发白为劳兵。茹荼愿苦，饮冰忘热，岁月移情。幸何时、官去身轻。任迁移更远，烟瘴犹甘，怕忆羊城。
醉太平·过福岩见古峰
作者：王庭
朝代：明
体裁：词

晴开雾浓。凉生午风。隔溪数里闻钟。遇前村牧童。平桥指东。森森径松。旧时地号迎龙。住山人古峰。
醉春风·有怀
作者：王庭
朝代：明
体裁：词

不饮争如醉。不夜常如寐。从教冷地细思量，悔。悔。悔。走马来时，停舟泊处，几番清泪。解却初携佩。揽却初分袂。无凭近信更添愁，畏。畏。畏。月影深时，蛩声暗处，易成憔悴。
醉花阴·和近修维扬舟次，用原韵
作者：王庭
朝代：明
体裁：词

细雨红桥清永昼。竹里莺声奏。小艇阅湖香，半落莲衣，带有新房瘦。人间又见西风骤。萍影漂寒溜。惆怅感流年，尚有垂杨，未改春来旧。
醉花阴·重过和庾清韵
作者：王庭
朝代：明
体裁：词

凄冷黄昏更暗度。瑟瑟知秋过。试槛旧游踪，一样亭台，不与人同住。床空冷月香寒被。梦断魂犹腻。残睡正朦胧，蕉雨梧风，并在愁来处。
醉落魄·村家
作者：王庭
朝代：明
体裁：词

千村暮矣。饥寒人在西风里。将无为贼奚辞死。冷■难炊，能贷谁家米。催租船在门前舣。殷勤老妇供汤水。踰墙走者都如彼。吏怒还呼，又欲追邻里。
醉蓬莱·寿悬崖和尚六十
作者：王庭
朝代：明
体裁：词

怪人生易老，纵入空门，亦既衰矣。试问行年，半赵州云尔。短发多华，倦眸微彻，但舌存遗齿。善病维摩，众生难愈，故应如此。昨我来时，小窗晴日，吟句谈经，跃然而起。世寿当知，有无生深理。墙角梅花，池头杨柳，漏泄禅心机。岁岁常新，看师曳杖，向春风里。
重叠金·即事
作者：王庭
朝代：明
体裁：词

春风几度馀香醉。虚灯悄悄依微睡。淅淅又泠泠。檐前雨二更。此时频梦见。绮席花双艳。不觉半成怜。一枝犹独眠。
金人捧露盘·为续弦作
作者：王庭
朝代：明
体裁：词

岁方长，春方浅，夜方深。是佳期、重见而今。疏帘月影，暗香宝帐烛花阴。乍窥人面，宛如旧、忽已惊新。染丝红，匀眉翠，初闲手，再生心。理胶弦、试问知音。工织比素，谁言指爪不相均。良缘须验，对妆镜、阅取钿痕。
金人捧露盘·曹秋岳续举放生春会，作小词索和
作者：王庭
朝代：明
体裁：词

梵宫西，名园好，似山林。咄书罢、抱膝闲吟。湖牵晴镜，一堤沙软踏城阴。东风吹暖，草新茁、报导春临。眷和时，观生意，思胎卵，感刀砧。只禽鱼、康济须寻。当前飞跃，将回灾运赖祥心。聊为嘲解，缀新曲、唱答情深。
金人捧露盘·诸干一中秋来看月，次日举放生会
作者：王庭
朝代：明
体裁：词

俯晴湖，秋城影，带疏林。有客来、揽胜行吟。凉风几夜，淡烟清汉不成阴。晴光如堕，广寒近、踏阁平临。对汤休，茶瓜罢，愁听角，惨闻砧。便明朝、梵诵相寻。关情鱼鸟，容将生理證禅心。同人良会，登高唱、寡和思深。
金人捧露盘·金明范湖放生
作者：王庭
朝代：明
体裁：词

沼吴来，存遗像，寄只林。我吊之、对景狂吟。危城千仞，绿杨疏映一湖阴。晴开高阁，远堪眺、小试登临。霸图空，思王略，因禽网，念鱼砧。有全生、乐事堪寻。推恩刀俎，凭将仁术补雄心。区区齐会，举无废、此意良深。
金明池·和沉子相咏白葡萄
作者：王庭
朝代：明
体裁：词

穴启陈根，棚支曲干，密叶繁铺乱梗。春过后、青阴一架，消炎暑、几日昼永。露苞圆、渐觉秋肥，看颗颗、碾玉丸冰整整。倩素手纤纤，临风轻摘，好取余甘分领。厥种多端还思省。果旧宛新凉，一时堪并。多欺紫、恒因味薄，微逊绿、何殊香冷。色偏佳、照眼晶莹，串十斛珍珠，横空布景。任善画传神，垒垒恰似，淡墨难描清影。
钗头凤·感旧
作者：王庭
朝代：明
体裁：词

风烟误。芳菲暮。惊飞落羽愁难度。离颜恶。牵肠错。斜阳池馆，清灯帷幕。各。各。各。思良晤。琴言坐。迷花戏蝶追随素。新知托。昏期诺。此情聊厚，亦非为薄。昨。昨。昨。
锁窗寒·同人鸳湖舟集，用前韵
作者：王庭
朝代：明
体裁：词

渺水依然，危楼去矣，愧存荒院。寻游到客，半渡住船非懒。爱中流、披襟举觞，菱歌听入渔灯畔。有回波席启，冯夷系鼓，湘灵吹管。终燕。欢心满。更满指调凰，繁弦促雁。鱼龙杂遝，不似羽霓凄断。望登高、凉月挂钩，馀霞忽散惊绮剪。暗香闻、仄径争攀，桂影宵淩乱。
锁窗寒·集项嵋雪懒真堂饮，和唐济武韵
作者：王庭
朝代：明
体裁：词

门塞通街，垣倾比屋，自成闲院。栽花迭石，五斗乍归都懒。喜城中、山林在兹，耽幽著得寻吟伴。乍暗风簌簌，数声残叶，如闻哀管。燕燕。秋音满。更砌侧鸣蛩，云边唳雁。诗怀坐发，点笔行觞无端。看金猊、瑞脑串烟，分携客袖香一剪。醉难休、纠罚微停，令打相占乱。
长命女·有见
作者：王庭
朝代：明
体裁：词

云一缕。昨夜东风湖上雨。疑是巫阳女。陌上寻花，浅笑树底，闻莺窃语。一盼春情争看取。画鹢催人去。
长相思·新晴
作者：王庭
朝代：明
体裁：词

雪飞轻。日微晴。十度东风暖未成。徐看春草生。暮云平。有烟横。又听鸣鸠唤雨声。夜来星乍明。
闺思
作者：王庭
朝代：明
体裁：五言绝句

阑干十二曲，日夕倚长思。只有罗衣伴，秋风是旧时。
闻顾若昔之讣有怀其人并感旧游
作者：王庭
朝代：明
体裁：七言律诗

杉松寂寂掩黄昏，白骨西风哭野村。塞雁自难传旧信，夜蛩何处语新魂。文章半世终丘垄，啸傲平生剩酒樽。后事只今遗稚幼，飘零书籍未堪论。
阮郎归·旅况
作者：王庭
朝代：明
体裁：词

春来容易旅中过。分明客是逋。也曾踏草看花无。闭门时最多。将浩汉，杂清歌。犹然意气粗。风风雨雨不成孤。相寻有酒徒。
阮郎归·春雨
作者：王庭
朝代：明
体裁：词

东风吹缓雨微停。看来非是晴。姑姑何处唤鸠声。愁怀不耐听。花尚重，柳难轻。春泥太滑生。何人偏爱踏沙行。伤春无限情。
阮郎归·秋思
作者：王庭
朝代：明
体裁：词

绵衣著体不禁寒。应怜两鬟单。昨宵圆月又成残。愁他几处看。天渐远，地无宽，此身何处安。条山南去又行山。空嗟行路难。
阮郎归·过镜水庵
作者：王庭
朝代：明
体裁：词

阊门南下接芳郊。禅居傍寂寥。洞泾桥外路遥遥。还过三四桥。孤柏影，直淩霄。池边置屋牢。中峰遗址近堪招。谁争法座高。
阿房故基感怀·其一
作者：王庭
朝代：明
体裁：七言绝句

禾黍高低陇亩荒，行人犹说旧阿房。繁华一代同销歇，不见于今有未央。
阿房故基感怀·其二
作者：王庭
朝代：明
体裁：七言绝句

咸阳一炬不胜愁，寂寞荒基渭水流。尽解骄淫看覆辙，不知何代又迷楼。
雨
作者：王庭
朝代：明
体裁：七言律诗

疏林小雨日霏霏，尽处烟深断翠微。湿鸟漫随风去重，残花自怪蝶来稀。当窗蛛织看成网，侵几苔生渐作衣。十载琴书摇落后，不嫌老病久相违。
雨中花慢·悼陆省原。陆常道董萝石、邵樗朽事
作者：王庭
朝代：明
体裁：词

儒董称萝，侠邵称樗，布衣心慕惟斯。殊不愿、一丘避世，五斗逢时。意气寻常视弟，才名大小呼儿。任沉埋城市，放浪江湖，自有人知。忧伤多瘦，老叹偏穷，逢人话旧徒悲。尚倔强、故衣许补，轻策能支。酒可公荣无与，食难仁祖常须。记数年来，每终朝见，今竟何之。
雨夜
作者：王庭
朝代：明
体裁：五言律诗

一雨竟无赖，凄然入夜深。残灯影照壁，孤枕梦窥心。失路愁知叹，怀人病惜吟。纷纷风外竹，摇断隔邻砧。
雨馀
作者：王庭
朝代：明
体裁：古风

言从田家游，居止得淳朴。园林宿雨滋，积草深书屋。著屐看新晴，披襟羡幽独。人影淡斜阳，禽声冷脩竹。
青玉案 其一 围棋解嘲
作者：王庭
朝代：明
体裁：词

生年未辨棋中味。但随手、如儿戏。消得日长聊事事。无谋凭笑，忘机偏适，十局须臾既。何人苦作争先计。杀路相逢早知避。恋子难时多也弃。胜不求完，坏无思覆，省却閒心费。
青玉案 其二 围棋解嘲
作者：王庭
朝代：明
体裁：词

常嫌善弈思偏涩。局才竟、还终日。速也何妨迟不必。拙无争巧，小须图大，此意予粗识。烂柯山里迷樵客。老杀神仙争白黑。人事输嬴凭顷刻。一行传法，象山知数，手快宁低得。
青玉案·春恨
作者：王庭
朝代：明
体裁：词

梁闲自宿双双燕。帘外蝶、飞初遍。寂寞閒房春不惯。愁肠如结，乱萦花柳，肯逐风吹散。离魂许得相思便。须臾梦去分明见。客易风流颜色变。一番春到，一番憔悴，镜里知人面。
青门引·探雨
作者：王庭
朝代：明
体裁：词

一夜凄凄雨。朝起看来晴未。亭台寂寞柳初低，残花处处，恰感离人意。金衣缕湿啼芳树。稍稍惊飞去。池头乍涨春水，浅深照见花开处。
题平乐官舍
作者：王庭
朝代：明
体裁：七言律诗

城上峨峨百雉齐，城中只见草萋萋。官衙风寂重茅稳，兵灶烟寒一帐迷。短树无枝稀住鸟，长宵自晓失鸣鸡。山中习静曾堪似，未记閒身百粤西。
风中柳·秋声
作者：王庭
朝代：明
体裁：词

鹊喜鸿哀，叫得好秋无准。井梧干、吟蛩凄紧。半床依壁，卧虚窗琴静。暗风来、乍吹弦醒。野店鸡鸣，解与僧钟交应。几黄昏、愁来怕听。潇潇零雨，梦残更俱冷。奈何人、清歌徐引。
风流子·忆嘉陵
作者：王庭
朝代：明
体裁：词

东风消积雪，云开处、吹出众山青。见墟落炊烟，十家成邑，荆榛行迹，千里无亭。停车住、城门巢鹊噪，衙舍井葵生。孑尔闲身，凄然静夜，半帘月影，一枕滩声。四郊频凝望，西南近、惟有寇垒纵横。常畏边烽方起，客灶偏增。岂穷困蒙怜，终当恃贼，逍遥用戒，竟罢留兵。惊心最多往事，常忆嘉陵。
鹊桥仙·秋夜
作者：王庭
朝代：明
体裁：词

秋窗纸碎，如钱月影，到我床前个个。怪他狼藉不堪收，莫救得、贫儿眼饿。一生多幸，全凭佳梦，偏是今宵难做。鸣蛩原不要人听，却把我、愁心题破。
鹊桥仙·立秋
作者：王庭
朝代：明
体裁：词

留云宿夜，驱风行晓，一叶青桐堕影。十分暑病自难除，喜一见、秋来乍醒。翻萤扇底，听蛩枕畔，小院芰荷香静。半规皎月到三更，却怪是、罗衣渐冷。
黄葛篇
作者：王庭
朝代：明
体裁：古风

黄葛施中谷，离离絺绤姿。劳心日采绩，终然不成丝。良人日南去，音信无还期。又闻事西北，负羽从驱驰。妾欲寄音去，展转中心悲。日南或自可，北边葛安施。
黄金缕·寓恒阳署后斋作
作者：王庭
朝代：明
体裁：词

墙外辘轳闻汲井。小院门深，锁住西风冷。留得芳庭天一顷。斜阳树树添鸦影。薄酒依然愁不醒。漫展囊书，灯落烧残烬。独旅中宵心易警。更声恶甚偏教水。
齐天乐·蝉
作者：王庭
朝代：明
体裁：词

为因花落衔思切，清林影里群诉。响急谁分，韵长自续，不解纷嚣何语。伤炎最苦。尚未静深宵，偏喧中午。迨入新秋，吟凉有恨更悽楚。居高之气易吐。问天惟尔近，惊人奚忤。翼老摧风，绥低清露，不觉寒来消阻。还观众伍。尽寂寂无闻，随时从古。却笑微躯，惯多言莫补。
齐天乐·颂李邺园督台自衢镇旋省
作者：王庭
朝代：明
体裁：词

东南半壁支撑就，全开太平风景。大剪鲸鲵，小消狐兔，几载干戈初静。雾江烟岭。已鸡犬闻声，禾苗敷影。远镇无烦，凯歌旋处衮衣炳。欢腾武林万井。道威仪重睹，纪纲加整。解绶知惭，卖刀能悔，奸市哗营交警。吴山上顶。望郁葱佳气，旗门昼耿。将相兼需，看元勋调鼎。
孤山望海
作者：王庭极
朝代：明
体裁：古风

秦王鞭石石应裂，精卫填海海不竭。孤山兀突过青霄，一水滃洄沉白日。蹁跹笑入碧云端，颠狂醉扫苍崖壁。彷佛夜泛张骞槎，逍遥晓度王乔舄。蓬莱阆苑真有无，漭沆沧溟自空阔。君不见安期生，羡门说，浪向人间传道术。古今高士慕神仙，谁服丹砂生羽翼。祇见桑田几变更，浩浩江流频往复。
沧洲漫兴
作者：王延陵
朝代：明

沙白柳阴薄，潮平舟楫轻。天开云锦丽，人傍日华行。鸡犬村墟午，鸥凫杜若晴。金尊开欲抚，回首忆神京。
洪光寺同昆仑山人
作者：王延陵
朝代：明

洪光高阁杳林端，缭绕双过锦绣鞍。晓日乍开仙阙曙，春云犹弄上方寒。窗中猿堕青天影，树里人行赤玉栏。已分息机甘晏寂，长安风雾任漫漫。
王太史张比部同登翠微阁
作者：王延陵
朝代：明

石磴千盘转，山楼百尺余。窗虚云自入，春暖柳将舒。玉斝浮金液，雕栏俯碧虚。叨陪太史宴，辞赋愧璠玙。
虎丘分咏得浮图
作者：王延陵
朝代：明

宝塔倚秋穹，珠林望彩虹。云嘘网户白，日落绮疏红。铃语振天外，龙光盘壑中。不有九霄陟，能令五蕴空。
季秀轩诗
作者：王廷圭
朝代：明

独怜栖隐处，晴色与春兼。山远青当牖，苔交翠入帘。移云岩树合，过雨涧泉添。何日携琴到，清吟兴不厌。
溪桥晚步
作者：王廷圭
朝代：明
体裁：七言绝句

日日阴云思寂寥，偶因新霁过溪桥。不知门巷春多少，柳外一声婆饼焦。
送高明水工部将营桂府于衡州
作者：王廷宰
朝代：明
体裁：五言律诗

楚塞衡阳壮，姬公叔父尊。三湘疏地脉，一柱表天门。桐叶圭初剪，兰台赋尚存。圣朝宽物力，采�亦须论。
邺园
作者：王廷宰
朝代：明
体裁：古风

置酒娱清夜，西园骛华毂。素月升澄景，微露泫佳木。灼灼芙蓉姿，临波漾轻谷。四顾命宾朋，洒藻竞丰缛。感彼蟋蟀篇，劳生何局促。鼎鼎百年内，欢乐苦不足。列坐进芳醴，弹筝弄纤曲。霓旌绕层阿，凤吹流深谷。遨游及良时，庶以快所欲。
九龙池
作者：王廷干
朝代：明
体裁：五言律诗

龙门开碧苑，池色映丹丘。芳树缘阶转，清泉入户流。园平花气合，谷静鸟声幽。即此消千虑，何须览十洲。
后湖答皇甫司勋
作者：王廷干
朝代：明
体裁：五言律诗

高皇方息战，于此浚澄湖。版籍封疆远，丝纶诏命敷。万年修禹贡，九译献周图。自得清风句，南中丽景无。
天寿山行宫
作者：王廷干
朝代：明

天旆三春发，离宫四月开。观河怀禹迹，问野见周才。日气生高岭，云阴拂翠台。太平叨扈从，文雅愧邹枚。
春雨登楼
作者：王廷干
朝代：明

吴中羁客感年华，江上风流胜习家。向圃轻烟含柳树，隔廉疏雨湿梅花。
一舸
作者：王廷相
朝代：明

淮阴南下惟烟水，石埭晴湖荡漾春。杨柳青青归兴远，凫鸥片片客愁新。三年天上无明赦，随处江边有逐臣。霄汉风云多变态，刚留一舸许相亲。
三五七言
作者：王廷相
朝代：明
体裁：词

吴山高。楚山遥。明月下幽阁，长风涌暮潮。东飞伯劳不复返，海上素书空见招。
三四五六七言江上作
作者：王廷相
朝代：明
体裁：古风

江上秋，顺归流。木兰楫，沙棠舟。左蠡览胜，石门幽求。佳客并翔，赤松丹丘。吹笛白云湖，棹歌芙蓉洲。杳然云谷迷，疑是武陵游。山萦水盘窈窕，鸾装鹤驭夷犹。宛宛伊人莫觌，风雨悽悽暮愁。一舸飘然傲五侯，挂帆随处可淹留。寻溪弄月不知远，何啻山阴王子猷。
下蔡
作者：王廷相
朝代：明

跃马蒙城道，飞津下蔡洲。江湖行役远，天地此身浮。淝水寒烟积，淮山丛桂秋。昔人俱寂寞，临眺迥生愁。
下邳
作者：王廷相
朝代：明

敝馆荒城曲，孤舟野水边。月明新霁夜，风冷欲霜天。长路勤民隐，劳歌敢自贤。虽然尘浊日，时有白云篇。
丹阳
作者：王廷相
朝代：明
体裁：五言律诗

南国自多趣，况临江岛浔。迎舟一雁起，隔浦片云沉。逸调在山水，逢人无古今。不缘临海作，谁识谢公心。
九日安陵同蔡成之发舟
作者：王廷相
朝代：明

亢帆安陵浦，泛舸清川浔。渚枉倦回沿，厓倾诧崎嵚。寒原变凄候，浮霭散层阴。落日隐丛薄，孤霞冒平林。虽同佳人娱，屡兴游子吟。登高谁为情，枉兹岁物侵。旷达获自古，维絷惭在今。缅怀篱下菊，结念丘中琴。川涂渺无绪，风波浩难任。行因逐物役，杳然返素心。
九日游观音岩歌简同游诸君子
作者：王廷相
朝代：明

南都诸曹官事简，南都大夫乐游衍。我来半载值多务，九日登高不嫌晚。太平门开山簇簇，锦石灵泉间珍木。野人已慰沧洲心，诸贤真享烟霞福。观音阁下秋江横，燕子矶头瑶草青。虽无仙菊十丈把，颇有名酒千杯倾。金陵佳丽区，万古来贤豪。灵运诗篇悬白日，安石棋墅生蓬蒿。我生何啻鸿一毛，浩歌不谢青天高。东吴山水兴方剧，北极星辰梦巳遥。回瞻勾曲峰，上接牛女矶。华阳七十洞，洞洞生阴晖。矫首招鸿蒙，把臂谈希夷。玉仙之居天地枢，尧水不没秦兵迷。赤龙白鹄日飞走，琼户金坛紫云阜。尘中懊恼伤素怀，欲向茅君结宾友。
于万里桥有作
作者：王廷相
朝代：明

牵组次炎方，采蘅历锦泽。迢迢万里桥，悠悠三河客。雪岭下春湍，月峡忆归席。怅此孤根蓬，安得双飞翼。洲融鸟含景，露蕤木弄色。群动与时遂，吾生坐拘迫。张掾感莼味，陶令悲形役。岂不景先达，情恋昧多益。吹万天运涂，得一圣灵宅。亹亹道有会，洒洒性自适。绮季灭尘响，于焉南山侧。
云台观
作者：王廷相
朝代：明
体裁：五言排律

玉台何所拟，方丈海天东。恍惚金银阙，迢遥日月宫。丹梯怀窈窕，飞构闪玲珑。积翠含元气，通灵倚化工。青童拾水碧，羽士驾星虹。偶向尘涂曲，来观福地雄。大还虽浪议，嘉遁亦高风。濠上追庄叟，匡庐忆葛洪。梦随苍鹤返，啸引紫霞通。袅袅吹笙过，飘飘采药同。何时谢轩冕，托意入无穷。
五十赴官
作者：王廷相
朝代：明

一官将白首，名字落人间。直道晚成宦，劳生多苦颜。兹游方浩荡，何日遂高閒。素业黄河曲，云松久闭关。
五月
作者：王廷相
朝代：明

五月涪江信水生，凄迷风雨下夔城。舟经巴子峡东夜，心折清猿树里声。逐客漫搴幽岸芷，孤臣空濯旧时缨。沅湘何处三闾国，欲拟招魂吊屈平。
亳都行
作者：王廷相
朝代：明

桐宫桑林古帝国，千年迹灭名空在。龙山连陵如朵云，无穷涡水东流海。明王朝元殿，魏武省稼台。蟠螭剥白石，古棘崩苍崖。雄豪已逐暮云散，精灵时向空林哀。灿灿瑶华苑，绀殿伯阳宫。古木蔽日月，万瓦摧鱼龙。黄鹤秋飘翻，丹井冰峥嵘。犹龙恍惚度沙海，惟有药草年年生。城中连延三万户，中有豪家多官府。宾客懒作游冶盘，翠幕层楼对花树。桃花飞入窥洞房，洞房七十紫鸳鸯。花里仙人散风雨，回笙合瑟春迷茫。帘底芙蓉儿，不知上客尊。临池纤手雪藕丝，金盘相劝故意勤。滴露金叵罗，停云玉树歌。杨花飞荡烟相和，黄鹂紫燕春心多。玄晏先生鹤氅衣，闭门三月学蓍龟。有书不敢犯天子，击剑徒尔心神飞。帝德雄图流水去，五岳勋名在何处。若使豪华镇相守，季伦不灭平原寿。怅望青牛紫气纷，河上公兮同出秦。遨游玄圃三千阙，藉手云霞谢世人。
六番
作者：王廷相
朝代：明

叠岭师先捷，松州部远移。不缘蜀父老，却罢汉旌旗。火井秋能度，碉门瘴可披。六番从尔长，莫作负恩私。
出陕城述所经览
作者：王廷相
朝代：明

秦浦发归旗，逶迤度长坂。云入林峦合，鸟向旌旟散。浴兰注温泉，绿磴求骊馆。莲峰峥华首，蘅坻清渭岸。幽韵兹凌薄，遥心日纷乱。牵组随世缘，蒦山失真玩。横骛涂尚迷，迟回局未返。旅逆节乃苦，景美惬深眷。秦缶既呜呜，梁歌亦纂纂。鹍鴳尔同归，醉醒复何辩。
凿井歌
作者：王廷相
朝代：明

素业大梁郊，开门即广野。簸弄无沧流，安得清泉泻。凿井汲澄深，学作灌园者。畦蔬杂花卉，犹堪树枌槚。井上琼枝秀袅娜，十年相见碧崖峨。玉山鸾凤几时至，乞与高梧长作窠。
初至县
作者：王廷相
朝代：明

芙容殿里罢通籍，沧海洲边远寄家。水客珊瑚秋荡月，鲛人冰縠夜生花。五湖今遂鸱夷舸，三岛终逢博望槎。鹤驭鳌竿真入手，金符黄绶未须誇。
初见白发
作者：王廷相
朝代：明

日日风尘色，劳劳簿领身。不知明镜里，已作二毛人。
别侯汝立员外
作者：王廷相
朝代：明

客路荐觞酌，双旗为子留。迟回归阙念，浩荡出关愁。飞雨悬山阁，残霞掩戍楼。澧桥春水阔，不得并膺舟。
别刘尹良贵
作者：王廷相
朝代：明
体裁：五言律诗

与子意不浅，襟期忽此违。江湖一相送，鹓鹭各分飞。世难几时净，宦情今已微。那堪值摇落，风露入秋衣。
别后再赠德涵
作者：王廷相
朝代：明

浮岚冒晴巘，惊风振华林。枉节回峻坂，高舆出遥岑。层丘既窈窕，郁木亦萧森。君子荐芳酌，昭言开素襟。忧时富危论，探道生遐心。悲帝苍梧遥，吊屈湘水深。嗟余秉幽尚，及兹成滞淫。徒拟孙公啸，犹带钟生音。事变靡常涂，达机古所钦。陶令耻折腰，三叹归来吟。栖栖兹倦游，邈矣行抽簪。
南昌行
作者：王廷相
朝代：明

豫章妖星蚀太白，飞入钩陈斗光赤。钦天博士不敢奏，远臣见之空啧啧。周公卜鼎八百春，汉代规摹远过秦。山东诸侯自破灭，淮王鸡犬安能神。白洲老子中台长，何用文章䛕新莽。庆阳鄙夫称雄特，学得兵书翻助贼。南风不竞北人力，东门黄犬嗟何及。君不见河南许汝登，皎皎真丈夫。口中舌可断，万岁不肯呼。匣里宝刀光电电，悔不先发枭贼颅。报国心丹不言苦，甘死宁能效囚虏。已拚魂作太湖云，何辞血染洪州土。黄霾塞天白日昏，长风翻江帝心怒。鄱阳未接勤王师，坐令狂奴气先阻。汝登汝登振古豪，吞声苟免蜉蝣曹。
双燕篇
作者：王廷相
朝代：明
体裁：乐府曲辞

双燕双飞尾涏涏，入阁穿帘每相见。谁家绣幕黄金床，对此踌蹰空断肠。春花秋月一回改，别去人间复相待。遥天远海不作难，年年社日捲帘看。荡子出门如汎梗，憔悴孤鸾镜中影。
发泗安暮泊湖州
作者：王廷相
朝代：明

山行苦登陟，水涉意自洽。南峦一雨泻，北湖千涨纳。岑岑帆初扬，浏浏风愈飒。莲歌夹浦闻，渔唱隔烟答。摇裔顺流潮，隐见依城阁。云霞暮生变，凫鹜晚成匝。蕴灵兹土胜，探幽予心合。延伫湖上濑，罙然忆苕霅。
同声歌
作者：王廷相
朝代：明

花艳芳春林，淑气流中堂。翩翩引上宾，兰芷献椒浆。赵女挥五弦，托意陌上桑。非君一回首，谁识慢声长。
和庸之韵
作者：王廷相
朝代：明

平郊望不极，台上远天青。叶落鸟窥井，人閒风扫亭。孤云供夕眺，众籁惬秋听。野性便幽静，非关慕独醒。
四友叹·其一
作者：王廷相
朝代：明
体裁：古风

献吉迹转晦，幽求日深造。礼乐百年馀，词苑见古调。补衮烽藻火，敦彝荐郊庙。如何夷门下，弄月自长啸。
四友叹·其二
作者：王廷相
朝代：明
体裁：古风

修撰冲静士，翛然类缁羽。耻谒北司庐，先几竟遐举。一丘悦性灵，万钟乃土苴。谁当荐阳绾？大道倏九叙。
城西李氏园宴集
作者：王廷相
朝代：明

林迥盘浮霭，江清映白沙。雨荒锦水竹，烟暖少城花。旅食宜风土，春游眷物华。此中堪逸老，何必问丹砂。
夏日怀故园亲友
作者：王廷相
朝代：明
体裁：古风

斋居日冲静，不觉时令侵。鸣鸟已惊聒，乔木森夏阴。披襟承绪风，况复龙唇琴。故人本同调，幽事阻相寻。飞鸿劳锦札，素梦迷遥岑。世氛苦未谢，怅望空远心。
夏日林居
作者：王廷相
朝代：明

林卧真吾惬，芳菲况夏园。种桃临甃碧，架蓏缀门繁。野雀驱虫下，山蜂抱叶翻。相关幽事足，谁复梦乘轩。衡宇侵云白，乔林蔽野青。真堪泽豹变，不碍学鸿冥。一壑予将老，三闾尔独醒。行藏漫回首，天地总浮萍。向夕云霞映，苍茫川渚幽。未辞鹑火月，巳近草虫秋。徵士黄花径，骚人白芷洲。奈林归卧稳，吾道尔同仇。柴门青对野，吟眺澹忘归。树晚明霞缀，沙晴翠羽飞。山林吾志在，天地此生微。扰扰人间世，风尘今息机。
夏日林居·其一
作者：王廷相
朝代：明

林卧真吾惬，芳菲况夏园。种桃临甃碧，架蓏缀门繁。野雀驱虫下，山蜂抱叶翻。相关幽事足，谁复梦乘轩。
夏日林居·其三
作者：王廷相
朝代：明

向夕云霞映，苍茫川渚幽。未辞鹑火月，巳近草虫秋。徵士黄花径，骚人白芷洲。奈林归卧稳，吾道尔同仇。
夏日林居·其二
作者：王廷相
朝代：明

衡宇侵云白，乔林蔽野青。真堪泽豹变，不碍学鸿冥。一壑予将老，三闾尔独醒。行藏漫回首，天地总浮萍。
夏日林居·其四
作者：王廷相
朝代：明

柴门青对野，吟眺澹忘归。树晚明霞缀，沙晴翠羽飞。山林吾志在，天地此生微。扰扰人间世，风尘今息机。
夏日饮孙贞甫园亭用韵
作者：王廷相
朝代：明

华亭孙太史，夏宴敞林堂。池上莺吭滑，琴中水调长。行杯方潋滟，落日太匆忙。醉息阴阴木，无烦风洒裳。
夔州简卢朝言
作者：王廷相
朝代：明

巴东山高水如注，游子东行傍归路。五月江平滟滪堆，咫尺瞿塘谁敢渡。峡里云霞日日新，伏龙跃马巳成尘。清歌长啸风流在，且醉夔阳竹叶春。
夜闻子规
作者：王廷相
朝代：明

子规小鸟自呼名，啼罢江楼巳四更。枕上梦回犹是客，谁能不起故园情。
天门山
作者：王廷相
朝代：明

天门峭双阙，崒峍迥相对。洞劈华阳口，石裂方壶背。寒云莽空阔，秋潮浩奔逝。我行属风波，狂起飞龙濑。三山渺何许，孤舟日摇裔。空怀招隐篇，不逢采真会。傲吏恒乖俗，逸韵故轻势。郁郁佳山水，平生有深契。骑箕列星遥，从龙帝阍翳。方将拟抱关，何由期归枻。
奉同谢汝湖咏顾未斋梅花
作者：王廷相
朝代：明
体裁：七言绝句

冷蕊疏枝袅素霞，每从冰雪散芳华。不缘生意先春动，谁识江南第一花。
妾薄命
作者：王廷相
朝代：明

孔雀日边飞，毛羽殊可怜。倾城不得意，春风空自妍。当歌掩团扇，暗地卜金钱。独夜难成寐，明月为谁圆。苑游轰玉辇，风动闻鸣珂。长门只尺地，春尽不曾过。宛转肠九回，想像颦双蛾。谁言织女巧，夜夜隔银河。
妾薄命·其一
作者：王廷相
朝代：明

孔雀日边飞，毛羽殊可怜。倾城不得意，春风空自妍。当歌掩团扇，暗地卜金钱。独夜难成寐，明月为谁圆。
妾薄命·其二
作者：王廷相
朝代：明

苑游轰玉辇，风动闻鸣珂。长门只尺地，春尽不曾过。宛转肠九回，想像颦双蛾。谁言织女巧，夜夜隔银河。
姑苏行
作者：王廷相
朝代：明

阊门水绿春如锦，春水盈盈片帆稳。游人唱彻江南词，共说姑苏美不尽。姑苏山海自天开，佳丽今从圣代回。九州天府兹良是，估客帆樯万里来。黄金浮夜气，空青过西州。酒徒醉击玛瑙案，豪家不数珊瑚钩。三条五剧芙蓉花，钟鼎文章十万家。尚书坊里金行马，阁老门前玉辟邪。别有豪华胜开府，高馆飞甍临大路。累石花囿拟峰峦，引水金塘袅烟雾。金塘花囿风光好，燕子鸳鸯满芳草。三春花落不知愁，犹自延宾醉晴昊。不辞门屏繁车马，玳瑁筵开意弥下。挽入幽房兴杳绵，催上兰舟更飘洒。桃根桃叶双小仙，教成歌舞劝芳筵。红衫惯作前溪绿，綵扇初番子夜篇。不嫌死作合欢树，但愿生为并蒂莲。莲花花开香远闻，愿取缝君夹锦裙。水底莲根解人意，明年开花仍奉君。君不见吴王雄长争黄池，一朝霸气风雷飞。自云祖德让天子，今乘王气东南陲。前年入郢鞭楚王，今年浮海㛰齐姜。齐姜不及西施艳，别画双蛾新样长。长洲射猎归来晚，促赐金钱代休浣。深宫夜语不飞香，承恩常是无人见。繁华不为昔人住，江水悠悠日东去。采莲惟听今人歌，落日风吹乌桕树。洞庭山，太湖水，千载白云宛相似。六代三吴竟谁是，会稽谢康乐，眉州苏学士。天上精灵如可期，棹我扁舟泛三子。我劝二公金屈卮，二公酬我白苧词。醉来引手抱明月，清光岂是真娥眉。洞箫一？彩鸾下，铁篴三弄浮云驰。浮云天际生氛氲，世路茫茫愁杀人。请君抛却眼前事，同醉五湖湖上春。
姑苏行
作者：王廷相
朝代：明
体裁：古风

阊门水绿春如锦，春水盈盈片帆稳。游人唱彻江南词，共说姑苏美不尽。姑苏山海自天开，佳丽今从圣代回。九州天府兹良是，估客帆樯万里来。黄金浮夜气，空青过西州。酒徒醉击玛瑙案，豪家不数珊瑚钩。三条五剧芙蓉花，钟鼎文章十万家。尚书坊里金行马，阁老门前玉辟邪。别有豪华胜开府，高馆飞甍临大路。累石花囿拟峰峦，引水金塘袅烟雾。金塘花囿风光好，燕子鸳鸯满芳草。三春花落不知愁，犹自延宾醉晴昊。不辞门屏繁车马，玳瑁筵开意弥下。挽入幽房兴杳绵，催上兰舟更飘洒。桃根桃叶双小仙，教成歌舞劝芳筵。红衫惯作前溪绿，綵扇初番子夜篇。不嫌死作合欢树，但愿生为并蒂莲。莲花花开香远闻，愿取缝君夹锦裙。水底莲根解人意，明年开花仍奉君。君不见吴王雄长争黄池，一朝霸气风雷飞。自云祖德让天子，今乘王气东南陲。前年入郢鞭楚王，今年浮海婚齐姜。齐姜不及西施艳，别画双蛾新样长。长洲射猎归来晚，促赐金钱代休浣。深宫夜语不飞香，承恩常是无人见。繁华不为昔人住，江水悠悠日东去。采莲惟听今人歌，落日风吹乌桕树。洞庭山，太湖水，千载白云宛相似。六代三吴竟谁是，会稽谢康乐，眉州苏学士。天上精灵如可期，棹我扁舟泛三子。我劝二公金屈卮，二公酬我白苧词。醉来引手抱明月，清光岂是真娥眉。洞箫一�彩鸾下，铁篴三弄浮云驰。浮云天际生氛氲，世路茫茫愁杀人。请君抛却眼前事，同醉五湖湖上春。
孔雀图歌
作者：王廷相
朝代：明

九真之域连南溟，二仪运化山水清。砂乳遥分南斗气，孔翠偏含赤帝精。羽毛皎皎倾九都，紫茸花点金明珠。光仪色相遥怜尔，曳电飘霞宛相似。春晴矫入苍梧天，月冷翻回洞庭水。洞庭苍梧满光采，阆岑玄圃空相待。清梦偏宜琼玉田，閒心最惜温凉海。红鸾舞月共佳期，白鹤冲云更不疑。长随玉女朝丸药，每看仙人昼赌棋。仙人玉女紫云隈，翠作銮车金作台。灵椿白榆对结子，八千馀岁仍归来。温伯雪子锦城仙，文藻风流世所贤。堂上春晖烟雾散，图中珍翼鬼神传。秋风明日叹离居，巫峡吴江万里馀。愿借交南双锦翼，为传天上玉宸书。
孟望之入试院奉怀一首
作者：王廷相
朝代：明

皎皎入闱月，嗈嗈度云雁。感物念同旅，凄矣起长叹。图史在东序，朋宴喧华堂。三星如连珠，调琴夜未央。昔者与子别，怅怅天一隅。今来不尽欢，枉作同城居。搦管隔文囿，浃旬兴颇孤。泛舸酌霞酿，迟尔鹊山湖。
官园
作者：王廷相
朝代：明

步屧临清晓，尘襟净素秋。井梧疏下叶，畦水细分流。鸠鹊随人喜，云霞隔苑幽。园丁锄菜甲，吾道已沧洲。
客叹
作者：王廷相
朝代：明

长叹梅生投百粤，何如邹子困夷梁。迷途重以风波恶，蓬鬓兼之岁月长。海内豪贤惊后辈，人间节俗厌他乡。青衫绣绂飞尘满，凤德能辞笑楚狂。
宣州歌·其一
作者：王廷相
朝代：明
体裁：乐府曲辞

河沥溪头伐鼓行，五湖渡口棹歌声。怪来画舸如飞去，一百八滩春水生。
宣州歌·其二
作者：王廷相
朝代：明
体裁：乐府曲辞

强半峰峦带碧流，行人犹说古宣州。双悬日月青莲赋，独占江山谢朓楼。
宦迹
作者：王廷相
朝代：明

宦迹何淫滞，吾生亦有期。空歌白石调，谁采北山芝。忽见春花满，坐令归兴滋。茫茫怀二仲，江海挂帆迟。
宫怨
作者：王廷相
朝代：明
体裁：乐府曲辞

夜辇昭阳月，春筵上苑花。不成供奉日，枉自学琵琶。
宫词四首
作者：王廷相
朝代：明

云鬓蛾眉紫凤笙，三千队里独分明。君王莫作寻常看，一别昭阳便隔生。宫使传呼驾出忙，芙蓉小苑尽生香。长门深锁无由见，不及飞花绕玉床。二月昭阳春已和，牡丹亭馆几经过。长门亦有闲花树，玉辇不来庭草多。花扑珠帘玉殿春，翠娥分队唱歌新。如今恃宠多娇贵，领得霓裳不著身。
宫词四首·其一
作者：王廷相
朝代：明

云鬓蛾眉紫凤笙，三千队里独分明。君王莫作寻常看，一别昭阳便隔生。
宫词四首·其三
作者：王廷相
朝代：明

二月昭阳春已和，牡丹亭馆几经过。长门亦有闲花树，玉辇不来庭草多。
宫词四首·其二
作者：王廷相
朝代：明

宫使传呼驾出忙，芙蓉小苑尽生香。长门深锁无由见，不及飞花绕玉床。
宫词四首·其四
作者：王廷相
朝代：明

花扑珠帘玉殿春，翠娥分队唱歌新。如今恃宠多娇贵，领得霓裳不著身。
宿江门
作者：王廷相
朝代：明

崎岖脱水峡，莽苍宿江门。蜀雨非难事，山云更易昏。戒涂足夜虎，远梦恼秋猿。边裔方多警，驱驰敢厌烦。
宿淮上寄何仲默
作者：王廷相
朝代：明

旅泊清淮夜，扁舟怯独行。风钟半沦灭，水月共微明。放逐甘吾道，栖遑念友生。高歌视雄剑，不觉壮心惊。
宿金城
作者：王廷相
朝代：明

风水维舟岸，金城代鼓馀。凄凉行泽国，迢递忆家书。逆旅坐星饭，澄湖闻夜渔。鸡鸣向前路，沙月引空虚。
寄价夫
作者：王廷相
朝代：明

与子异乡县，浮云靡定征。何由芳宴展，空尔岁华惊。远水烟霞烂，芳洲杜若生。中原龙卧稳，落日迥含情。
寄价夫
作者：王廷相
朝代：明

念汝词林彦，时清兴不疏。讲筵回大道，直馆校残书。台候神仙上，鸾仪梦寐馀。岷江东入海，何处觅双鱼。
寄何粹夫
作者：王廷相
朝代：明

河渚迢迢雁去迟，君今何处遂幽期。梅花吹遍瑶笙冷，霭霭天坛月落时。
寄刘远夫
作者：王廷相
朝代：明

曾陪丹陛持霜简，共谪穷荒叹晚途。江外相思前夜梦，河壖归到几封书。行藏自分青山好，勋业番惊白发疏。君在濠梁多乐事，人情观尽最知鱼。
寄庸之
作者：王廷相
朝代：明

独游向天际，梦寐轸良朋。落木变霜霰，感兹岁华征。一蹶辞金门，十载嗟流萍。白发不相贷，素志惭同盟。忆昔共笔砚，岂彼怜肥轻。清世有馀怀，慕古垂英名。礼乐企圣涂，钟鼎安足荣。仲尼没已邈，斯道谁予徵。君也东观豪，适会况休明。何当挥朱弦，因之闻希声。
寄张太微
作者：王廷相
朝代：明

悠悠江海独逢春，却对春风忆故人。旷览几时同五岳，旧游何日更三秦。移山志业空烟雾，绝代文章付隐沦。欲托飞云寄神物，只愁龙剑化通津。
寄王锦夫
作者：王廷相
朝代：明

海沱摇裔木兰舟，怅望天人紫绮裘。白日星辰迷上部，层霄雷雨洒玄丘。三千锦帔真娥会，十二鸾笙帝子游。谁念葛洪丹灶冷，万峰云里独悲秋。
寄赵举人习
作者：王廷相
朝代：明

前年相见深相慰，别去飘蓬复渺然。悬榻可禁风雨夜，过江常梦孝廉船。汉家博士先三传，扬氏门生守太玄。何日云霄排羽翮，祥鸾逸鹄看高骞。
寄赵尔锡祭酒
作者：王廷相
朝代：明

载笔东观史，谈经国子师。大道回淳风，华要跻良时。畴昔同馆署，今来隔山陂。清弦抒情素，幽梦攀光仪。不惜形迹遥，但苦年运移。日飞逆旅蓬，弥感游子鵻。回首盻京阙，浮云郁崔嵬。渺渺胡天雁，菲菲沧江蓠。怅然维远心，因之寄相思。
寄郭价夫学士
作者：王廷相
朝代：明

玉堂清切紫宸朝，献纳从容鬓雪销。君相明良新宝历，神仙行队旧丹霄。时平重有金钱会，海晏何烦铜柱标。苞凤文章今瑞世，莫从芸阁羡渔樵。
山中秋宿
作者：王廷相
朝代：明

山行日易黑，况复连阴霏。徒役困泥坂，夜火亦已微。旅亭何萧索，供张以夙戒。入门木叶下，秋虫响庭外。偃息宵分中，霜露欺枕席。何异彼兕虎，草旷率尔集。乡梦长夜剧，悠悠渡江海。故山千万重，忽复迷所在。梦迷不自知，相思无已时。衡阳雁过久，不见玉书回。
山行
作者：王廷相
朝代：明

云净群山出，行舆暂一停。飞泉明素练，苍壁倚雕屏。佛界丹青古，仙人洞壑灵。沿回随去住，彷佛昔曾经。
巴人竹枝歌·其二
作者：王廷相
朝代：明
体裁：七言绝句

郎上瞿唐侬自愁，生憎风水打船头。江灵若解渠侬意，郎若来时水不流。
巴人竹枝歌四首
作者：王廷相
朝代：明

江草江花满眼新，不知郎处几多春。愁来欲上东峰望，上到东峰愁杀人。郎在荆门妾在家，年年江上望归查。荼蘼种得高如妾，纵有春风枉却花。野鸭唼唼一双飞，飞到侬池不肯归。莫共鸳鸯斗毛羽，鸳鸯情性世间稀。蒲子花开莲叶齐，闻郎船已过巴西。郎看明月是侬意，到处随郎郎不知。
巴人竹枝歌四首·其一
作者：王廷相
朝代：明

江草江花满眼新，不知郎处几多春。愁来欲上东峰望，上到东峰愁杀人。
巴人竹枝歌四首·其三
作者：王廷相
朝代：明

野鸭唼唼一双飞，飞到侬池不肯归。莫共鸳鸯斗毛羽，鸳鸯情性世间稀。
巴人竹枝歌四首·其二
作者：王廷相
朝代：明

郎在荆门妾在家，年年江上望归查。荼蘼种得高如妾，纵有春风枉却花。
巴人竹枝歌四首·其四
作者：王廷相
朝代：明

蒲子花开莲叶齐，闻郎船已过巴西。郎看明月是侬意，到处随郎郎不知。
巴峡
作者：王廷相
朝代：明

巴峡何年凿，千流会入夔。禹功终古赖，天险蜀人私。山断黄鱼浦，江沈白马碑。英雄常失据，休说寄安危。
帝京篇
作者：王廷相
朝代：明

帝京南面俯中原，王气千秋涌蓟门。渤澥东波连肃慎，太行西脊引昆仑。九皇天运坤维奠，万国星罗北极尊。尧舜升平见今日，按图形胜不须论。
建业旅思
作者：王廷相
朝代：明

清江碧石旅愁销，白下春生七十桥。燕客杨园花学舞，采芳沙苑雨如潮。西山拄笏忘言久，东海乘槎寄兴遥。惆怅无缘遂幽志，蓬莱归去觅仙樵。
张中丞操江行
作者：王廷相
朝代：明

江上水军齐霭霭，跨橹悬幡巳夙待。阵分天地九团花，气变风云万条彩。中流伐鼓扬羽旗，中丞亲督操江师。冲前突后奔潮涌，千艘万舰轰雷飞。江中骇浪滚滚生，甲光闪烁流日星。冯夷魄夺海若走，六鳌股栗三山倾。白战无休鼓声怒，纵尔真敌亦狼顾。恍疑风雨挟鬼神，颇似蛟龙荡烟雾。须臾江净霞帜飘，不闻人语闻鸣桡。龙骧振旅收吴会，伏波楼船清海妖。公昔开府当银夏，五万貔貅不嫌寡。贺兰山下春草青，何物胡人敢驰马。中丞中丞有深虑，居重图轻贵形势。承平日久讳言兵，笑杀迂儒抱经济。
徐氏东园歌
作者：王廷相
朝代：明
体裁：七言绝句

筝丝十四凤凰鸣，弹尽南声与北声。一曲《伊州》刚入破，梁园词客不胜情。
怀王庸之
作者：王廷相
朝代：明

垂杨绿堪染，黄鸟鸣不歇。春来念朋旧，游衍兴超忽。腊时酒已清，河渚茵初发。欣来即命筹，乐至岂待节。张筵金沙堰，鸣葭朱林樾。攀花赠长谣，临觞促馀阕。离群戚不浅，感物衷屡结。劳生销华簪，徇禄涉穷发。自乖沈冥理，已絷浊水辙。旧书恒自简，远梦竟难达。洒泪夷梁道，浮云望中没。
戊子初度
作者：王廷相
朝代：明

今年半百五，陡觉鬓华新。众羡老臣日，予惟漫浪人。南州有耕亩，北阙未抽身。却忆凫鸥伴，相知尔独真。
扈从谒陵
作者：王廷相
朝代：明

万山回合羽林军，山外旌旗望不分。欲识圣人行在所，五云随处结龙文。
扬州与鹿门子饮酒歌
作者：王廷相
朝代：明

前年策放东海滨，乘閒日弄沧波春。有时回首玉阙下，浮云万里生氛氲。剖心未酬明主顾，一剑长留国士身。苍蝇贝锦意不足，何日金鸡赦逐臣。翠华云影飞仙路，吾道穷途安足数。凤鸾铩羽投长沙，鹦鹉词高忍羁旅。襄阳夫子豪俊才，古情道气空九垓。念我飘零日月长，悲歌激烈形神开。神开歌促劝我酒，酒中盻剑心相厚。公馆春花笑向人，顾我穷愁复何有。昔年肮脏见天子，祗今索莫风尘里。白日沈销五岳光，九地龙蛇飞不起。许由被尧让，巢父闻之耻。逃此箕山阳，临溪还洗耳。鹿门亦有庞德公，独携妻孥远城市。鸱夷之舟已电灭，至今五湖水清泚。原生环堵长蓬蒿，孔圣曲肱亦饮水。丈夫不逢同所归，古人高节眼中稀。青春好着东山屐，莫遣风霜惨客衣。
折杨柳
作者：王廷相
朝代：明

陇头二三月，杨柳黄绿丝。郎行杨树下，骢马金络羁。马瘦不忍鞭，柳弱不堪折。出谷复入谷，落日独行客。水流陇山下，郎行陇山上。陇水东南流，与郎常相向。擒得南单于，能解单于歌。马鸣边地黑，同行皆念家。军书十二勋，金貂紫裤衣。郎从左边过，不知是阿谁。
招欧翁饮酒
作者：王廷相
朝代：明

蚕丛万里独游身，碧水青山满意春。閒日旅怀聊自放，殊方节俗任相亲。少城燕子已无数，锦里桃花半未匀。珍重宾曹老宾友，衔杯莫厌过西邻。
斋居
作者：王廷相
朝代：明

夕阳动高阁，密树下层阴。暮色入帘早，秋寒近榻深。寂栖同睡鹤，独晤有鸣琴。扰扰浮尘里，谁哉共赏音。
旅兴
作者：王廷相
朝代：明

旅游日日滞归槎，岁杪鸿飞苦忆家。采采雨荒陶令菊，离离秋冷邵平瓜。幽时梦想乌皮几，远道愁吟白鼻騧。回首乾坤真浪迹，风尘荏苒一长嗟。
早发新坝
作者：王廷相
朝代：明

沱水遥通岛，扬帆藉稳流。星摇淮浦夜，月湿海门秋。世难几人在，心灰百计休。时闻南去雁，还动故乡愁。
早朝瞻望宫阙
作者：王廷相
朝代：明

中天象纬巳斑斓，法鼓逶迤肃从官。旭日晴霞散馀彩，玉楼金阁近高寒。未央云袅三珠树，太液风和九畹兰。何幸樗材将白发，皇家日日接鹓鸾。
时雨
作者：王廷相
朝代：明
体裁：古风

湿云晨出山，冥雨夕不渴。流膏润郊野，随春佐生发。葱苍变上林，清莹净北阙。稼植奄长亩，国计谅靡缺。已舒官长怀，岂兹农父悦。
明月沱
作者：王廷相
朝代：明

客行无次序，向夕舟复维。岂不厌水宿，摇裔渺前期。沱明星月上，江冷蛟龙移。野鼓何填填，宵火亦离离。牛渚暮猿吟，湘潭伤楚辞。我行方浩然，我怀亦远而。流浪自古昔，慨叹及今兹。惊鹊靡定所，荒鸡讵知时。行藏随去住，明发良不迟。
明月篇
作者：王廷相
朝代：明

明月漾金波，盈盈隔绛河。桂殿飘香迥，兔宫丸药多。七襄机冷停织女，九重帘卷颦嫦娥。嫦娥织女时同伴，天上人间愿相见。团团流影铜龙楼，袅袅含辉紫宸殿。沧溟跃出水晶盘，万户千门作意看。石鲸秋动昆明沼，玉虎宵吟金井阑。汉帝金茎琼液冻，窦家云阁紫箫寒。君不见三千宫阙光窈窕，月华冷浸长门道。翠辇不来春已残，金扉未启花先老。此时班姬双泪垂，此时陈后寸心悲。娥眉曲曲徒生艳，玉貌盈盈欲待谁。娥眉玉貌成消歇，别殿深宫羞对月。屏间翡翠素尘欺，被掩鸳鸯芳麝灭。金屋何时更来往，纨扇此生长离别。空令圆魄入金闺，空令蟾彩照罗帏。红香冷落难成寐，恼杀啼乌半夜飞。长安思妇上高楼，见月偏惊枕簟秋。寒衣未寄清霜塞，独夜深闺玉箸流。闺中络纬宵唧唧，朝下裁缝暮仍织。征人远戍在龙城，作得戎衣长叹息。与君结发方及笄，不谓少年成独栖。回文织就空传恨，团扇妆成却掩啼。鸿衔尺素君可闻，宝帐兰烟徒自薰。今年且对长安月，明年愿作巫山云。又不见七贵楼台连上苑，五侯甲第开金馆。洞里看花春杳冥，池上闻莺朝睍睆。画舸风回紫烟灭，兰堂月上香霞卷。秦女吹箫云雾鬟，越娥拂舞锦斓斑。龙须席上九鸾下，玳瑁帘中双燕闲。帘开翠幕黄金屏，含娇含态斗娉婷。夜夜芙蓉人似玉，朝朝兰茝酒如渑。新年相赠同心结，元夕争悬长命灯。不道人间有失路，惟知天上会双星。月明光光恒在天，人生岂得长相怜。忧愁抑郁春生草，富贵繁华东逝川。休言豪焰凌百代，休言娇宠无时改。凤凰抛却万年枝，雎鸠留下长生海。风流袅那片时春，飞燕不来宫草新。请看废苑荒台曲，月夜精灵梦着人。
春日寄张元杰
作者：王廷相
朝代：明
体裁：五言律诗

蔼蔼蘼芜郭，菲菲杏萼林。远沙通极浦，密树暗遥岑。春野禽先觉，水乡云易阴。东冈无限好，一月几登临。
春日有怀东林别业
作者：王廷相
朝代：明

野亭临水曲，裁树半垂杨。戴胜鸣阴雨，鸬鹚下晚塘。人间知帝力，花发报春阳。久被浮名缚，龙墀隔梦长。
春日游览近郭山水
作者：王廷相
朝代：明

华春巳随处，逸兴若游仙。忽到苍厓下，閒听万壑泉。折麻思远道，濯耳仰高贤。胜事双溪曲，重来咏采莲。近山奇绝处，萧洒此攀跻。巳历翠微尽，真堪肥遁栖。瀑泉喧上界，竹树暗中溪。日暝下山去，苍茫路欲迷。
春日游览近郭山水·其一
作者：王廷相
朝代：明

华春巳随处，逸兴若游仙。忽到苍厓下，閒听万壑泉。折麻思远道，濯耳仰高贤。胜事双溪曲，重来咏采莲。
春日游览近郭山水·其二
作者：王廷相
朝代：明

近山奇绝处，萧洒此攀跻。巳历翠微尽，真堪肥遁栖。瀑泉喧上界，竹树暗中溪。日暝下山去，苍茫路欲迷。
春草谣
作者：王廷相
朝代：明
体裁：乐府曲辞

塘上草离离，照妾春罗衣。待君君不来，满庭萤火飞。
春雨
作者：王廷相
朝代：明
体裁：七言绝句

燕子来时水绕台，寻芳欲试探春杯。淙淙恼杀连朝雨，不放桃花及早开。
昼眠
作者：王廷相
朝代：明

日出沙垠白，潮回岛岸悬。柳春轻袅袅，竹雨净娟娟。地僻多幽事，官閒足晏眠。真成叔夜懒，更奥子云玄。
晚步
作者：王廷相
朝代：明

返照窥林薄，循行侧径迷。孤村无客至，二月已莺啼。池秀含香萼，沙抽带雨荑。分明在人境，终日得幽栖。
曲江池醉歌赠长安诸公
作者：王廷相
朝代：明

长安诸公虎凤客，曲江宴我春微茫。江边草没古皇迹，塔前云散千佛光。人豪意远词锦鲜，尚书御史纷琼筵。邺中文学不足数，洛下风流漫自贤。健气觚棱紫雕下，秀仪合沓轻鸿翩。迎春送客意超忽，弦管啁啾沸远天。华严御宿平如掌，豁豁晴川新阳上。古人不来今人来，百花楼台半草莽。袅袅富春竿，纂纂东陵瓜。吾道贵沉冥，浊俗矜繁华。暮撷芳荪，朝餐紫霞。王乔赤松，韶颜如花。海里三山接羽翼，人间万事真泥沙。金鱼绣服有何益，食封开府虚相夸。君不见汉家昆明金作池，旌旗影灭石螭没。又不见唐帝芙蓉花为苑，殿幄香沉烟卉发。清渭常流东海波，南山不断诸陵月。请君休歌行路难，直须痛饮金壶干。醉向江头照容鬓，百年几许身心闲。牧羊小儿垂赤绂，屠龙豪士沦幽山。妖虹无计洒赤血，天狼未灭空长叹。弹朱篌，击鼍鼓，催花不开白日暮。腰间宝剑双龙精，把向尊前为公舞。
有怀德涵
作者：王廷相
朝代：明

康子要为天下士，斯文今滞武功原。天将卫叔成仙友，人恨长庚落帝阍。霖雨无媒龙偃蹇，梧桐有待凤飞翻。相思欲附东陵信，好及秋风雁去繁。
望海
作者：王廷相
朝代：明
体裁：七言律诗

少海南回千嶂隔，青丘东去十洲环。未妨日驭低天柱，直恐鳌峰触帝关。孤槎无客更犯斗，三岛有仙常驻颜。久矣沧溟遥结梦，兹游真供水云閒。
木洞驿
作者：王廷相
朝代：明

蹙浪喷江门，幽洞冒琼树。寒林碧参差，秋嶂莽回互。白龙不定眠，中江起烟雾。素舫历长波，凌兢戒前路。客行不能留，已过青莎渡。所期心遥遥，离居岁云暮。帝子隔沅湘，浮云落何处。揽古心飞扬，寒空屡延顾。
杂兴
作者：王廷相
朝代：明

寒城迷夕眺，奔云带梁越。昔人湖海踪，已随年代没。萋萋泾渭春，王孙草仍发。
杂怀
作者：王廷相
朝代：明

凄凄秋已厉，蟋蟀悲鸣吟。君子在天末，相思日以深。所怀不易达，愿欲托遗音。百劳飞不极，彼哉谅难任。仙人王子乔，勤勤怜我心。招手游天阙，飞步凌遥岑。天上何所睹，织女思同衾。渐台难独居，河汉浩淋淫。空言良会燕，北斗安能斟。临秋河汉仄，三五明月光。独坐念婉娈，佳人杳难忘。绮阁翠羽闼，玉井黄金床。忆昔奉君欢，徘徊令心伤。鸿鸟飞南征，浮云随风翔。岂无尺书札，天远不得将。登高散郁抑，旷野何茫茫。赖有游梦魂，聊以慰中肠。旸晖入绮树，和气袭高堂。嘉宾四面来，绮缟夹车厢。鹿鸣奏雅曲，钟鼓何喤喤。丽鸟盻庭柯，缀舞纷纵横。三星在东户，起视夜未央。乐者情以适，愁者情以伤。我有所怀念，邈在天一方。独有黄鹄飞，可以解我肠。
杂怀·其一
作者：王廷相
朝代：明

凄凄秋已厉，蟋蟀悲鸣吟。君子在天末，相思日以深。所怀不易达，愿欲托遗音。百劳飞不极，彼哉谅难任。仙人王子乔，勤勤怜我心。招手游天阙，飞步凌遥岑。天上何所睹，织女思同衾。渐台难独居，河汉浩淋淫。空言良会燕，北斗安能斟。
杂怀·其三
作者：王廷相
朝代：明

旸晖入绮树，和气袭高堂。嘉宾四面来，绮缟夹车厢。鹿鸣奏雅曲，钟鼓何喤喤。丽鸟盻庭柯，缀舞纷纵横。三星在东户，起视夜未央。乐者情以适，愁者情以伤。我有所怀念，邈在天一方。独有黄鹄飞，可以解我肠。
杂怀·其二
作者：王廷相
朝代：明

临秋河汉仄，三五明月光。独坐念婉娈，佳人杳难忘。绮阁翠羽闼，玉井黄金床。忆昔奉君欢，徘徊令心伤。鸿鸟飞南征，浮云随风翔。岂无尺书札，天远不得将。登高散郁抑，旷野何茫茫。赖有游梦魂，聊以慰中肠。
杨花篇
作者：王廷相
朝代：明

广陵三月可怜春，青青杨柳蘸湖新。长条不绾思归客，散作飞花愁杀人。浣沙艳艳吴江女，拾取香球连袂举。花点轻狂只欲飞，徒欲多情乱心绪。吴宫隋苑烟袅袅，别有豪华竞春早。飞琼流雪洒行旌，日莫迷却长杨道。江头一树白离离，打阵随风趁落晖。漫天扑地何时住，困入沧波却怨谁。
柳枝词
作者：王廷相
朝代：明

休种江头柳，长条空自妍。春来郎别妾，不系木兰船。
桂枝香
作者：王廷相
朝代：明

朝霞飞散，正微借清霜，林外烘染。摇落年华，宋玉又伤幽怨。小楼悄悄阑干倚，最浮云、不堪情恋。玉书难寄，楚天空阔，梦迷人远。叹双鬓、年来较短。算病旅中秋，不禁登玩。只见青山，谁见古时人面。乡心渺渺随流水，更不待、商歌魂断。新愁顿起，半窗暝雨，一声归雁。
梁园白雪歌
作者：王廷相
朝代：明
体裁：古风

浚郊腊月三尺雪，压折梁王百尺台。梁王胜迹今何在，野人指点蓬池灰。忆昔金舆下东苑，翠葆云幡曳流霰。兔园凫沼生光辉，白昼璚瑶动楼观。才人云从飘渺仙，当轩授简挥云烟。阳春不说郢人调，白雪争传司马篇。我家住近梁王洲，今年雪大胶河流。蛟龙冻缩若蜒蜓，我亦冰透紫绮裘。玉山银河兴不浅，十度欲赋九复休。手龟彤管搦不得，呼儿且酌黄金瓯。
梁山
作者：王廷相
朝代：明

梁山黑水华阳国，云栈金牛只一门。九折坂回谁氏驭，三声猿断北来魂。可堪作客音书绝，赖有逢花酒盏繁。忽剧川南豺虎乱，夜来归梦绕中原。
梁苑歌
作者：王廷相
朝代：明

君不见梁王已破六国垒，苑中便起文园台。黄金白玉架楼阁，绮榻延宾四向开。清泠池上三尺雪，相如新赋倾邹枚。临邛美人斗花朵，挑以琴心礼岂那。汉庭卖赋得千金，白首游梁计亦左。今人空怍古人风，抱策为儒叹不逢。呜呼古来文士不简岂足病，且览词彩如长虹。黄河东来沙填海，陈留十山几山在。梁王古苑九地深，岁岁龙蛇窟穴改。我田在苑苑在东，灌园凿井当其中。应门两黄鹤，抱琴双玉童。行歌曳杖如游龙，前身恐是河上公。君不见七十二帝如旋蓬，惟有尧舜流高风。人生百年电闪闪，何必希时钓誉攀援日月独为功。子云草玄恒不调，虞卿著书仍固穷，我怀欲附沙洲鸿。
梁苑歌三首·其一
作者：王廷相
朝代：明
体裁：古风

君不见梁王已破六国垒，苑中便起文园台。黄金白玉架楼阁，绮榻延宾四向开。清泠池上三尺雪，相如新赋倾邹枚。临邛美人斗花朵，挑以琴心礼岂那。汉庭卖赋得千金，白首游梁计亦左。今人空怍古人风，抱策为儒叹不逢。呜呼古来文士不简岂足病，且览词彩如长虹。
梁苑歌三首·其三
作者：王廷相
朝代：明
体裁：古风

黄河东来沙填海，陈留十山几山在。梁王古苑九地深，岁岁龙蛇窟穴改。我田在苑苑在东，灌园凿井当其中。应门两黄鹤，抱琴双玉童。行歌曳杖如游龙，前身恐是河上公。君不见七十二帝如旋蓬，惟有尧舜流高风。人生百年电闪闪，何必希时钓誉攀援日月独为功。子云草玄恒不调，虞卿著书仍固穷，我怀欲附沙洲鸿。
梁苑歌三首·其二
作者：王廷相
朝代：明
体裁：古风

梁苑东连孟诸野，旧国山高水弥下。黄金触斗不作乐，徒使千年笑达者。君不见汉天子，爱弟侈赐空太盈，梁王受之不一惊。合沓金根车，宛转玻璃軿，突然驰道流日星。千乘万骑敌卤簿，贵燄豪华倾九瀛。百年之后君为谁，有酒莫惜千金挥。不信试看梁王苑，雉兔飞驰鬼火吹。
汉上歌
作者：王廷相
朝代：明
体裁：乐府曲辞

宜城出美酝，载入习家池。山公去已久，醉杀襄阳儿。
汉上歌
作者：王廷相
朝代：明

楚山十日雨，高涨落江湖。捲雾游龙去，粘天白鸟呼。汉水经秦塞，飞流落九天。腾波如虎眼，愁杀上江船。悽断羊公石，多年卧草莱。今人不堕泪，古字日生苔。
汉上歌·其一
作者：王廷相
朝代：明

楚山十日雨，高涨落江湖。捲雾游龙去，粘天白鸟呼。
汉上歌·其三
作者：王廷相
朝代：明

悽断羊公石，多年卧草莱。今人不堕泪，古字日生苔。
汉上歌·其二
作者：王廷相
朝代：明

汉水经秦塞，飞流落九天。腾波如虎眼，愁杀上江船。
汎湖篇
作者：王廷相
朝代：明

汉江秋泻天河水，汇作平湖二千里。郢东之山海上峰，山人飘飘羡门子。我乘素舫一帆悬，鹏举风飞欲上天。棹歌不尽江南调，落日沧流生紫烟。
江上作
作者：王廷相
朝代：明

官事催行役，无由暂取间。沿江三月路，全蜀万重山。道拙文章外，颜摧旅寓间。不知王子赣，何日出秦关。
江上寄俞国昌郁希正二同年
作者：王廷相
朝代：明

客思怜春春不违，放晴江日转晖晖。苑深杨柳莺能早，渚暖菰蒲雁未稀。抱瓮文人甘守拙，焚鱼学士最知几。谁堪白首华轩恋，误却纶竿沙水矶。
江南春思·其一
作者：王廷相
朝代：明
体裁：六言诗

山色笼烟晚翠，江气盘云昼阴。春前淡沲幽眺，天际微茫远心。
江南春思·其三
作者：王廷相
朝代：明
体裁：六言诗

落花闇闇随水，芳草萋萋掩门。谁道江南春色，能禁风雨黄昏。
江南春思·其二
作者：王廷相
朝代：明
体裁：六言诗

过却清明谷雨，开遍梨花杏花。眼看今春强半，王孙依旧天涯。
江南春思·其四
作者：王廷相
朝代：明
体裁：六言诗

泛泛兰舟撷荇，袅袅顷筐采茶。乍雨乍晴天气，半山半水人家。
江南曲
作者：王廷相
朝代：明
体裁：古风

侬是江南儿，惯作江南乐。黄金装箜篌，白玉为捍拨。
江南曲二首
作者：王廷相
朝代：明

采蘅金陵江，往来石城道。不问江南人，安识江南草。江上杨柳花，袅袅不肯住。随燕入帘栊，因风复飞去。
江南曲二首·其一
作者：王廷相
朝代：明

采蘅金陵江，往来石城道。不问江南人，安识江南草。
江南曲二首·其二
作者：王廷相
朝代：明

江上杨柳花，袅袅不肯住。随燕入帘栊，因风复飞去。
江村
作者：王廷相
朝代：明
体裁：七言律诗

日暖江村漾白沙，长干风景胜年华。野桃齐发迎春早，社燕初回度水斜。泽国帆樯依市井，蘋洲茅屋拟仙家。烟波忽漫中原望，渺渺归心未有涯。
江雨
作者：王廷相
朝代：明
体裁：五言绝句

独舸江门夜，冲风涌岸波。约量秋雨点，不及旅愁多。
泊大洲
作者：王廷相
朝代：明

寒濑石屿出，暮舸不敢上。且泊大洲浦，弭楫临莽苍。鼓从露野沈，柝应空江响。林虚猿狖静，波澄星月朗。长歌耿不寐，冷然发深想。芳杜几相思，青山滞独往。世路何尽期，游人自鞅掌。旭光发阳厓，前洲闻拨桨。
泊青城
作者：王廷相
朝代：明

系舟青城浦，川坻隐曛夕。逸思浩连蜷，迥野漫登历。飙清树交爽，烟晚山逾碧。乘月荡孤棹，秋□□□□。莽陂秀红蓼，中野水云多。爽绿散筠筱，幽芳闻芰荷。尘鞅日劬悴，时物纷凌摩。心閒结遥梦，游仙送清歌。
泊青城·其一
作者：王廷相
朝代：明

系舟青城浦，川坻隐曛夕。逸思浩连蜷，迥野漫登历。飙清树交爽，烟晚山逾碧。乘月荡孤棹，秋□□□□。
泊青城·其二
作者：王廷相
朝代：明

莽陂秀红蓼，中野水云多。爽绿散筠筱，幽芳闻芰荷。尘鞅日劬悴，时物纷凌摩。心閒结遥梦，游仙送清歌。
泰陵果园
作者：王廷相
朝代：明

柿晚红含火，梨秋脆得霜。谁期陵树果，犹有旧臣尝。
海上杂歌
作者：王廷相
朝代：明

洋中洲岛依然在，人代沈销竟不还。石甬虚传秦帝路，勾城误指越王山。
海上秋望
作者：王廷相
朝代：明
体裁：古风

海城秋深风雨急，出门欲往道沾涩。溪壑萧萧鹙鸧寒，石潭漠漠蛟龙蛰。长望望乡云不开，中流书信何时来。会将画舸千丝缆，自作三江逆浪回。
海市
作者：王廷相
朝代：明

四月潜阳达，云烟拍岛生。无风能袅袅，匝水故盈盈。恍惚灵仙驾，飘摇罨画城。人心多想像，虚拟蜃为情。
淮涨
作者：王廷相
朝代：明

淮浦水深八尺强，新城旧城如巨洋。行舟欲泊苦迷岸，居市半空惟堵墙。浮桥锁断津吏闷，远湖口决渔人狂。顾我情非羡鱼者，临渊终日咏沧浪。
清望阁
作者：王廷相
朝代：明
体裁：七言绝句

清望楼台春色深，琪花芳树午阴阴。流莺自是多情物，日向君王送好音。
游定惠院
作者：王廷相
朝代：明
体裁：古风

萋萋芳芜郭，杳杳青莲宫。隔陴睇瑶林，亭午闻霜钟。云霞纷绮丽，木石递玲珑。羁心惬苍郊，苦旅摅幽悰。既登云中阁，复眺江上峰。水沿狎鸥鸟，洲揽敛芙蓉。已协隐沦趣，堪拟蓬壶逢。惜非虎溪游，一笑證远公。浊世岂不厌，妙道要可通。妻孥归性真，宰丞亮天工。义旨顾靡偕，慨息方弥重。独有灭心垢，可与净者同。
游猎篇
作者：王廷相
朝代：明
体裁：乐府曲辞

列骑晨出城，日照紫罗巾。翩翩斗趫捷，翻身射行云。野鼓何填填，泽火入层是。右驰羽林郎，左旋龙武军。不知中军谁，袍花紫锦麟。细马驮妖姝，行厨罗天珍。鼓吹振莽苍，帐幕蔽惊尘。策骑出平原，呼鹰过重津。飞捎鸧鹄阵，奔殪熊麋群。中黄报举积，羽角车云屯。仰兹皇图昌，游乐良及辰。鸣桡载路转，清歌翻声新。入门选胜客，夜宴金堂春。
游西山
作者：王廷相
朝代：明
体裁：古风

偶从西山游，浮霭满幽谷。临春水木茂，度岸沙澳曲。中有玉华仙，閒将素书读。我欲从此休，冥心附幽独。
游龙洞
作者：王廷相
朝代：明
体裁：古风

阳阿春已畅，百卉青不浅。官牒惮烦瞀，素悰期野展。只林才一舍，幽深剧百转。双阙对面峙，峭壁自天断。豹蹲穴雾腥，龙卧洞云懒。春赏既胜地，朋来况文选。促工徵清歌，攀岑恣幽览。张弛合道符，兹游拒流湎。远追苏门啸，窃附缑山管。旷士自殊调，今人苦多辩。
渼陂子还山歌
作者：王廷相
朝代：明

少微宫中星彩蚀，先生归来盘白石。终南山前玉光发，先生采苓歌明月。明月徒照青林人，开花落花空恼春。春风入门两佳客，委坠枯槁羞常伦。飘翩鸾鹤本难疋，出没蛟龙自有神。君不见风云不发李飞将，奴史封侯取卿相。敬通文章绝世奇，垂老蓬蒿苦相向。古来万事安足辩，谁向蓬莱问清浅。池鱼城火今何辞，白璧苍蝇讵能染。太乙山，渼陂水，摇荡晴春几千里。长日独弹琴，青天时隐几。不为枯查悲逝波，且倚幽兰赏佳士。佳士栖碧山，浮云任往还。著书弥岁月，消息满人间。人间五岳庆云开，天上六龙白日回。东山终为苍生出，绮皓还因嗣帝来。嗟予留滞秦城东，鄠杜风流在眼中。梅花雪落空惆怅，明日关门自转蓬。
漫兴
作者：王廷相
朝代：明
体裁：五言绝句

一琴几上閒，数竹窗外碧。帘户阒无人，春风自吹入。
潼关
作者：王廷相
朝代：明

天设潼关金陡城，中条华岳拱西京。何时帝劈苍龙峡，放与黄河一线行。
牡丹
作者：王廷相
朝代：明
体裁：五言绝句

迎风绿云翻，含春锦苞吐。何处双彩鸾，飞来斗毛羽。
独不见
作者：王廷相
朝代：明

君王爱小腰，锦带自结束。二八入汉宫，罗荐生香玉。玉香自不灭，宠盻每难终。昔为菖蒲花，今为孤根蓬。蓬飞绕天去，妾意何终极。前时昭阳院，双燕栖罗幕。燕燕上林飞，春归长信道。雕舆竟不来，空长如茵草。秋草有衰质，明月常素心。班姬新乞扫，试鼓长信琴。玉琴悬五丝，一丝一肠断。空作白头吟，曲终独不见。
登台
作者：王廷相
朝代：明

古人不可见，还上古时台。九月悲风发，三江候雁来。浮云通百粤，寒日隐蓬莱。逐客音书断，凭高首重回。
登岳
作者：王廷相
朝代：明

五岳俱神峻，岧峣泰岱偏。半岩回骏马，绝顶俯云烟。一览小天下，三更见日躔。蓬莱疑只尺，直恐碍飞仙。
登石头城怀古
作者：王廷相
朝代：明

晨升石城峦，南临旧京甸。流云切高甍，清江展朋宴。佳丽一以眺，应接殊未倦。鸣丝幽凤吟，劝爵流莺啭。陶仙耽隐逸，谢公乐游燕。贤谟动朝省，雅量镇时难。遗业存故壤，形神已飙散。倘无垂代辞，漫灭孰与辩。虚名讵足惊，短世难把玩。今昔理一轨，何用泪如线。
登迎晖楼有作
作者：王廷相
朝代：明

按图欣名胜，宿心慕蜀甸。今兹遂游旅，偶得契贞观。危埤凌山椒，层楼接天汉。阳律嘘生遂，春令行雷电。原隰芬草树，巘崿各葱茜。幽人时往来，丹鹤亦回缅。华阳带锦水，佳丽足三叹。幽赏纷林花，离悰剧江燕。虽乏长卿才，颇协康乐玩。嗟尔见羁束，鄙哉任情恋。瑶草竟何掇，缁发日云变。嗜物天机伐，矜智圣灵散。愧彼丘园徒，挥手谢簪弁。
登陆趋阳逻
作者：王廷相
朝代：明

飂飂风已劲，涌涌江逾激。辍棹发广陆，苦逸迥尔隔。旌旆避黄潦，仆马骇危石。维时卉木零，秋气方厉急。感物切嘅叹，况乃抚形役。微尚敦先民，浮名误夙画。谷口慕郑引，三径羡陶适。终尔黄鹄心，逝矣矫高翮。
白菊
作者：王廷相
朝代：明

清霜未许摧坚节，明月真堪照素心。耐可陶公岑寂后，野栏寒日草花深。
石井别业有作
作者：王廷相
朝代：明

花暗棠梨浦，禽鸣桑树林。浓霞淹曙色，微雨作春阴。田父班荆坐，渔翁濯足吟。偶来人境外，销却宦游心。
石猿山
作者：王廷相
朝代：明

绮皓卧商岭，谢公游石门。云霞如在目，千古清心魂。我行巴东山，美胜难具论。峭崿凤飞翥，叠巘波崩奔。兹山既突兀，二峰复攒岏。云昔赤猿翁，神力迈中原。飞步凌迥绝，青天欲双扪。力竭化为石，苍苍今尚存。琴高涌鲸鱼，傅说为星辰。茫昧不足道，徒然欺蒙昏。瑶华寒碧滋，丹砂结灵根。聊尔供游赏，因之穷仙源。
秋兴
作者：王廷相
朝代：明

宋玉天南客，秋来愁自深。清霜数行雁，明月万家砧。
秋兴
作者：王廷相
朝代：明
体裁：五言绝句

片月上东方，照我水西阁。相对可怜影，荡漾不能掇。
秋兴
作者：王廷相
朝代：明

碧水清霜冷缊袍，无媒沧海诧相遭。冥鸿恋野有何意，独鹤横秋他自高。三岛楼台生梦想，二仪风雨入诗骚。谁人更念苏司业，为解金龟换浊醪。
秋夜宿朱山人林亭
作者：王廷相
朝代：明

木叶巳下地，凄然秋意深。对君明月夜，泻我素琴心。河渚迷归棹，关山起暮砧。客愁淹不散，枉自宿青林。
秋怀
作者：王廷相
朝代：明

燕燕辞巢菊着花，乡心羁思浩无涯。人间潮海几时静，天上星河逐晓斜。羽扇纶巾新道服，青林白石旧田家。谁堪潦倒尘埃里，日日秋风长鬓华。
秋日宁国言怀
作者：王廷相
朝代：明

今适非我期，幽觏亦云丽。长峦亘邑曲，青亩循溪汭。英英岩桂秀，翙翙云禽逝。览物有馀赏，攸止每留系。临官敦素履，颇亦志弘济。崇卑讵足较，贤者安所际。揆道良已畅，提挈视终惠。拯物方在兹，谁果乃遗世。秋鳦逝安托，乃在海中沚。薄游得所遣，岂必青云士。直道难为容，谁哉誓终始。志士贱怵迫，旷然凌万祀。狂言戏万乘，邪途岂贞轨。渭川猎非熊，白首安可俟。虎变大贤造，凤衰君子耻。守道安处末，干禄尔非鄙。玉蟾光九土，时复有缺蚀。君看行天龙，亦作寒湫蛰。一屈复一伸，达人具天德。凤食乃琅玕，岂受䲭鸢嚇。骊颔明珠光，相将慎出入。执戟二十载，岂求他人识。我道在寥廓，好之恐不力。赠君杜蘅草，庶见君子色。
秋日宁国言怀·其一
作者：王廷相
朝代：明

今适非我期，幽觏亦云丽。长峦亘邑曲，青亩循溪汭。英英岩桂秀，翙翙云禽逝。览物有馀赏，攸止每留系。临官敦素履，颇亦志弘济。崇卑讵足较，贤者安所际。揆道良已畅，提挈视终惠。拯物方在兹，谁果乃遗世。